CELEX: 32017D1149
Language: et
Date: 2016-09-27 00:00:00
Title: Komisjoni otsus (EL) 2017/1149, 27. september 2016, riigiabi SA.30931 (11/C) (ex N 185/10) kohta, mida Rumeenia andis Rumeenia piirkondlikele lennujaamadele (teatavaks tehtud numbri C(2016) 6031 all) (EMPs kohaldatav tekst )

29.6.2017   
            
            
               ET
            
            
               Euroopa Liidu Teataja
            
            
               L 166/36
            
         KOMISJONI OTSUS (EL) 2017/1149,
   27. september 2016,
   riigiabi SA.30931 (11/C) (ex N 185/10) kohta, mida Rumeenia andis Rumeenia piirkondlikele lennujaamadele
   
      
         (teatavaks tehtud numbri C(2016) 6031 all)
      
   
   (Ainult rumeeniakeelne tekst on autentne)
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut, eriti selle artikli 108 lõike 2 esimest lõiku,
   võttes arvesse Euroopa Majanduspiirkonna lepingut, eriti selle artikli 62 lõike 1 punkti a,
   olles kutsunud huvitatud isikuid üles esitama märkusi vastavalt eespool nimetatud sätetele (1) ja võttes nende märkusi arvesse
   ning arvestades järgmist:
   1.   MENETLUS
   
   
               (1)
            
            
               17. mail 2010 teatas Rumeenia Euroopa Liidu toimimise lepingu artikli 108 lõike 3 kohaselt komisjonile elektronkirjas abikavast, mille raames antakse riigiabi väikestele (2) piirkondlikele lennujaamadele. Kõnealuse teatise registreerimisnumber on N 185/2010.
            
         
               (2)
            
            
               Komisjon küsis lisateavet teatatud meetme kohta 23. juunil 2010, 7. oktoobril 2010, 3. detsembril 2010 ja 17. märtsil 2011. Rumeenia ametiasutused esitasid nõutud teabe 22. juulil 2010, 27. oktoobril 2010, 20. jaanuaril 2011 ja 5. aprillil 2011.
            
         
               (3)
            
            
               15. septembril 2010 teatasid Rumeenia ametiasutused komisjonile, et teatatud abikavas on tehtud teatavad muudatused, eelkõige seoses abisaajate arvuga.
            
         
               (4)
            
            
               24. mai 2011. aasta kirjas teatas komisjon Rumeeniale otsusest algatada ELi toimimise lepingu artikli 108 lõike 2 alusel ametlik uurimismenetlus teatatud abi suhtes ja lennujaamade kasuks rakendatud muude meetmete suhtes, mida teatamine ei hõlmanud, kuid millele Rumeenia juhtis komisjoni tähelepanu esialgses hindamisetapis (edaspidi „algatamisotsus“) (3). Eeskätt teatasid Rumeenia ametiasutused komisjonile esialgses hindamisetapis, et piirkondlikud lennujaamad said ajavahemikul 2007–2009 riigi toetust tegevuskahjumi katmiseks.
            
         
               (5)
            
            
               23. juunil 2011 võttis komisjon vastu algatamisotsuse paranduse.
            
         
               (6)
            
            
               Algatamisotsus avaldati Euroopa Liidu Teatajas
                   (4). Komisjon palus huvitatud isikutel esitada oma märkused.
            
         
               (7)
            
            
               Rumeenia esitas märkused algatamisotsuse kohta oma kirjades 27. juunil 2011, 5. juulil 2011 ja 19. augustil 2011.
            
         
               (8)
            
            
               Komisjonile esitas märkused kolm huvitatud isikut, täpsemalt lennuettevõtja Carpatair, Cluj-Napoca lennujaam ja Rumeenia lennujaamade ühendus (edaspidi „RAA“).
            
         
               (9)
            
            
               Komisjon edastas huvitatud isikute märkused Rumeeniale 16. septembri 2011. aasta kirjas.
            
         
               (10)
            
            
               25. juuli 2011. aasta kirjaga võttis Rumeenia tagasi oma teatise abikava kohta, millega kavandati rahastada Rumeenia väikeste piirkondlike lennujaamade taristusse tehtavaid investeeringuid. Rumeenia võttis kohustuse rahastada kõnealuseid lennujaamu kooskõlas komisjoni otsusega 2005/842/EÜ (5) EÜ asutamislepingu artikli 86 lõike 2 (nüüd ELi toimimise lepingu artikli 106 lõige 2) kohaldamise kohta. Seetõttu lõpetas komisjon 31. oktoobril 2011 selle meetme uurimise. Ametlik uurimismenetlus jäi avatuks seoses Rumeenia piirkondlike lennujaamade riikliku rahastamisega ajavahemikul 2007–2009.
            
         
               (11)
            
            
               4. aprillil 2014 avaldati Euroopa Liidu Teatajas komisjoni suunised lennujaamadele ja -ettevõtjatele antava riigiabi kohta (edaspidi „2014. aasta lennundussuunised“) (6). Nendega asendati 2005. aasta suunised lennujaamade rahastamise ja piirkondlikest lennujaamadest opereerivate lennuettevõtjate riikliku stardiabi kohta (edaspidi „2005. aasta lennundussuunised“).
            
         
               (12)
            
            
               15. aprillil 2014 avaldati Euroopa Liidu Teatajas teatis, milles kutsuti liikmesriike ja huvitatud isikuid üles esitama ühe kuu jooksul alates avaldamise kuupäevast märkusi 2014. aasta lennundussuuniste kohaldamise kohta kõnealusel juhul. Sellele üleskutsele komisjon vastuseid ei saanud.
            
         2.   MEETME/ABI ÜKSIKASJALIK KIRJELDUS
   
   2.1.   VAIDLUSALUSED MEETMED
   
   
               (13)
            
            
               Nagu eespool juba märgiti, andis Rumeenia väikeste piirkondlike lennujaamade taristusse tehtavatest investeeringutest teatamise raamistikus komisjonile teada, et Rumeenia piirkondlikud lennujaamad teenivad üldjuhul kahjumit ja et nende tegevuskahjumi katab igal aastal riik.
            
         
               (14)
            
            
               Tabelis 1 on esitatud ülevaade D-kategooria lennujaamade (7) riiklikust rahastamisest ajavahemikul 2007–2009 (Rumeenia esitatud teabe põhjal).
               
                  Tabel 1
               
               
                  13 piirkondlikule lennujaamale antud riigi toetus (tuhandetes leudes)
               
               
                           Lennujaam
                        
                        
                           2007
                        
                        
                           2008
                        
                        
                           2009
                        
                        
                           Kokku
                        
                     
                           Arad
                        
                        
                           2 900 
                        
                        
                           3 400 
                        
                        
                           4 041 
                        
                        
                           
                              10 341 
                           
                        
                     
                           Bacău
                        
                        
                           3 730,99 
                        
                        
                           1 765,52 
                        
                        
                           394,14
                        
                        
                           
                              5 890,65 
                           
                        
                     
                           Baia Mare
                        
                        
                           2 620 
                        
                        
                           6 977 
                        
                        
                           6 135 
                        
                        
                           
                              15 732 
                           
                        
                     
                           Cluj-Napoca
                        
                        
                           34 927 
                        
                        
                           43 500 
                        
                        
                           44 500 
                        
                        
                           
                              122 927 
                           
                        
                     
                           Craiova
                        
                        
                           6 505,33 
                        
                        
                           8 377,08 
                        
                        
                           25 099 
                        
                        
                           
                              39 981,38 
                           
                        
                     
                           Iaşi
                        
                        
                           19 843,12 
                        
                        
                           12 314,89 
                        
                        
                           7 812,15 
                        
                        
                           
                              39 970,16 
                           
                        
                     
                           Oradea
                        
                        
                           3 160 
                        
                        
                           6 021 
                        
                        
                           5 450 
                        
                        
                           
                              14 631 
                           
                        
                     
                           Satu Mare
                        
                        
                           3 890 
                        
                        
                           3 460 
                        
                        
                           2 676 
                        
                        
                           
                              10 026 
                           
                        
                     
                           Sibiu
                        
                        
                           13 889 
                        
                        
                           66 818 
                        
                        
                           13 545 
                        
                        
                           
                              94 252 
                           
                        
                     
                           Suceava
                        
                        
                           5 812,43 
                        
                        
                           5 464,52 
                        
                        
                           4 614,07 
                        
                        
                           
                              15 918,02 
                           
                        
                     
                           Târgu Mureș
                        
                        
                           4 083,30 
                        
                        
                           18 175,60 
                        
                        
                           15 573,65 
                        
                        
                           
                              37 832,55 
                           
                        
                     
                           Tulcea
                        
                        
                           11 651 
                        
                        
                           16 921 
                        
                        
                           2 069 
                        
                        
                           
                              30 641 
                           
                        
                     
                           Constanţa
                        
                        
                           25 054,85 
                        
                        
                           17 042,27 
                        
                        
                           10 161,42 
                        
                        
                           
                              52 258,54 
                           
                        
                     
                           
                              KOKKU
                           
                        
                        
                           
                              138 067,02 
                           
                        
                        
                           
                              210 236,88 
                           
                        
                        
                           
                              142 070,43 
                           
                        
                        
                           
                              490 401,3 
                           
                        
                     
         
               (15)
            
            
               Esialgses uurimisetapis teatas Rumeenia, et üldjuhul moodustab kõnealune rahastamine abi, mis on otsuse 2005/842/EÜ alusel vabastatud teatamiskohustusest. Ainsaks erandiks oleks Timișoara lennujaama riiklik rahastamine. Seda rahastamist uurib komisjon registreerimisnumbri SA.31662 all (8).
            
         
               (16)
            
            
               Eeskätt väitis Rumeenia, et piirkondlikele lennujaamadele igal aastal antud riigi toetus kujutas endast hüvitist üldist majandushuvi pakkuva teenuse osutamise eest. Selles mõttes oleks kõnealuse meetme puhul olnud kumulatiivselt täidetud otsuses 2005/842/EÜ sätestatud tingimused:
               
                           a)
                        
                        
                           üldist majandushuvi pakkuva teenuse osutamine tehti ülesandeks lennujaamade käitajatele valitsuse otsusega nr 398/1997, millega muu hulgas kehtestati avaliku teenindamise kohustused, hüvitise arvutamise parameetrid ja ülemääraste hüvitiste maksmise vältimise kord;
                        
                     
                           b)
                        
                        
                           ühtlasi ei ületanud lennujaamade reisijate arv aastas 1 miljonit reisijat.
                        
                     
         
               (17)
            
            
               Valitsuse otsuses nr 398/1997 sätestati, et piirkondlike lennujaamade omandiõigus viiakse transpordiministeeriumilt üle kohalikele maakonnanõukogudele ja seega muudetakse nende põhikirja nii, et riiklikku huvi pakkuvate tunnustega sõltumatutest äriühingutest (regii autonome) saavad kohalikku huvi pakkuvate tunnustega sõltumatud äriühingud. See otsus hõlmab muu hulgas sätteid nende varade, eelarvete ja personali kohta. Otsuse lisades kehtestati lennujaamade organisatsioonilise struktuuri ja rahastamisega seotud sätted. Ühtlasi on lisades loetletud lennujaamade käitajate tegevused (st lennujaamataristu haldamine, teenindus ja selle korraldus, muu hulgas õhusõidukite, reisijate ja lennujaamategevuse turvalisuse tagamine, lennuradade, ruleerimisteede, perroonide ja seadmete arendus, hooldus ja moderniseerimine), kuid neid tegevusi ei määratletud lennujaamade käitajatele määratud avaliku teenindamise kohustustena. Kõnealune tegevuste loend kehtib kõikide asjaomaste lennujaamade suhtes, st lennujaamade kohta ei ole eraldi loendeid. Rumeenia väitel tuleks neid tegevusi, st asjaomaste lennujaamade haldamist käsitada üldist majandushuvi pakkuvate teenuste osutamisena ja meetme kokkusobivust hinnata ELi toimimise lepingu artikli 106 alusel.
            
         
               (18)
            
            
               Mis puudutab lennujaamade rahastamist, siis on valitsuse otsuses nr 398/1997 sätestatud, et asjaomaste lennujaamade tegevus- ja kapitalikulud kaetakse omavahenditest, mida täiendab riiklik rahastamine. Rumeenia ametiasutuste väitel aitab selline mehhanism vältida ülemääraste hüvitiste maksmist, kuna lennujaamadele antakse üksnes kõikide kulude katteks vajalikud summad, vältides seega ülemääraste hüvitiste maksmist.
            
         
               (19)
            
            
               Lisaks märkisid Rumeenia ametiasutused, et kooskõlas 2005. aasta lennundussuuniste punktiga 34 ja punkti 53 alapunktiga iv ei toeta riik lennujaama põhitegevustega otseselt mitteseotud tegevust.
            
         
               (20)
            
            
               Valitsuse otsus nr 398/1997 ei hõlma üht tabelis 1 loetletud lennujaama, nimelt Constanța lennujaama. Rumeenia ametiasutused selgitasid, et sellele lennujaamale antud riigi toetus kujutab endast hüvitist avaliku teenindamise kohustuste täitmise eest valitsuse otsuse nr 523/1998 alusel. Otsuses on sätestatud, et Societatea Națională„Aeroportul Internațional Constanța“ on riigi omandis olev piiratud vastutusega äriühing ning et endine juriidiline isik (Regia Autonoma Aeroportul International Constanța – Mihail Kogalniceanu) on registrist kustutatud. Otsus ja selle lisad sisaldavad sätteid lennujaama käitaja varade, organisatsioonilise struktuuri, rahastamise ja täidetavate tegevuste kohta (st lennujaamataristu käitamine, teenindus ja selle korraldus, reisijate, õhusõidukite jms turvalisuse tagamine, lennuradade, ruleerimisteede, perroonide jms hooldus). Need tegevused ei ole otsuses määratletud lennujaama käitajale määratud avalike teenindamise kohustustena. Mis puudutab rahastamist, siis sätestati valitsuse otsuses nr 523/1998, et olenevalt varade liigist ja rahastatavatest kuludest kaetakse kulud kas omavahenditest ja laenudest, riigi toetusega täiendatavatest omavahenditest või täielikult riigi toetuse abil (9). Rumeenia ametiasutused täpsustasid samuti, et kõnealune lennujaam on Rumeenia-USA sõjaväebaas, mistõttu peetakse selle toimepidevust riiklikuks strateegiliseks julgeolekueesmärgiks.
            
         2.2.   ABI ANDVAD AMETIASUTUSED
   
   
               (21)
            
            
               Riigi omandis oleva lennujaama (Constanța) puhul kaetakse kõnealune rahastamine riigieelarvest. Ülejäänud lennujaamade korral, mille omandiõigus kanti valitsuse otsuse nr 398/1997 alusel üle kohalikele ametiasutustele, tagatakse riiklik rahastamine kohalike ametiasutuste poolt nende oma vahenditest.
            
         2.3.   ABISAAJAD
   
   
               (22)
            
            
               Abisaajad on järgmiste Rumeenia piirkondlike lennujaamade käitajad: Arad, Bacău, Baia Mare, Cluj-Napoca, Craiova, Iași, Oradea, Satu Mare, Sibiu, Suceava, Târgu Mureș, Tulcea ja Constanța.
            
         
               (23)
            
            
               Tabelis 2 esitatakse asjaomaste lennujaamade reisijate arv hinnataval ajavahemikul 2007–2009 ning ka viimastel aastatel (2013–2015).
               
                  Tabel 2
               
               
                  13 lennujaama reisijate arv
               
               
                           Lennujaam
                        
                        
                           2007
                        
                        
                           2008
                        
                        
                           2009
                        
                        
                           2013
                        
                        
                           2014
                        
                        
                           2015
                        
                     
                           Arad
                        
                        
                           67 183 
                        
                        
                           128 835 
                        
                        
                           88 147 
                        
                        
                           40 855 
                        
                        
                           28 405 
                        
                        
                           8 623 
                        
                     
                           Bacău
                        
                        
                           114 323 
                        
                        
                           119 657 
                        
                        
                           195 952 
                        
                        
                           307 488 
                        
                        
                           313 376 
                        
                        
                           364 727 
                        
                     
                           Baia Mare
                        
                        
                           15 334 
                        
                        
                           22 468 
                        
                        
                           24 983 
                        
                        
                           16 568 
                        
                        
                           21 560 
                        
                        
                           19 228 
                        
                     
                           Cluj-Napoca
                        
                        
                           390 434 
                        
                        
                           752 181 
                        
                        
                           834 400 
                        
                        
                           1 035 438 
                        
                        
                           1 179 161 
                        
                        
                           1 485 937 
                        
                     
                           Craiova
                        
                        
                           5 113 
                        
                        
                           13 021 
                        
                        
                           13 977 
                        
                        
                           40 291 
                        
                        
                           138 886 
                        
                        
                           116 947 
                        
                     
                           Iaşi
                        
                        
                           126 334 
                        
                        
                           145 933 
                        
                        
                           148 538 
                        
                        
                           231 933 
                        
                        
                           273 047 
                        
                        
                           381 603 
                        
                     
                           Oradea
                        
                        
                           35 805 
                        
                        
                           38 913 
                        
                        
                           39 108 
                        
                        
                           38 805 
                        
                        
                           36 501 
                        
                        
                           8 118 
                        
                     
                           Satu Mare
                        
                        
                           5 883 
                        
                        
                           7 298 
                        
                        
                           11 101 
                        
                        
                           16 195 
                        
                        
                           12 644 
                        
                        
                           17 375 
                        
                     
                           Sibiu
                        
                        
                           105 654 
                        
                        
                           141 032 
                        
                        
                           154 160 
                        
                        
                           189 152 
                        
                        
                           215 951 
                        
                        
                           278 403 
                        
                     
                           Suceava
                        
                        
                           20 909 
                        
                        
                           23 591 
                        
                        
                           32 590 
                        
                        
                           20 054 
                        
                        
                           219 (10)
                           
                        
                        
                           2 359 
                        
                     
                           Târgu Mureș
                        
                        
                           157 531 
                        
                        
                           70 349 
                        
                        
                           84 120 
                        
                        
                           356 699 
                        
                        
                           343 521 
                        
                        
                           335 993 
                        
                     
                           Tulcea
                        
                        
                           1 029 
                        
                        
                           4 032 
                        
                        
                           854
                        
                        
                           1 894 
                        
                        
                           1 311 
                        
                        
                           394
                        
                     
                           Constanţa
                        
                        
                           48 705 
                        
                        
                           67 227 
                        
                        
                           73 664 
                        
                        
                           70 090 
                        
                        
                           154 320 
                        
                        
                           71 165 
                        
                     
         
               (24)
            
            
               13 lennujaamast oli ainult viiel (Arad, Baia Mare, Satu Mare, Constanța ja Oradea) 100 km või 60-minutilise sõidu raadiuses mõni teine ELi lennujaam. Aradi lennujaam asub 50 km ja 40-minutilise sõidu kaugusel Timișoara lennujaamast. Baia Mare ja Satu Mare lennujaamad asetsevad üksteisest 76 km ning 1 h 10 min sõidu kaugusel. Constanța lennujaam asub 45 km ja 30-minutilise sõidu kaugusel Tuzla lennujaamast. Oradea lennujaam asub 80 km ja umbes pooleteisetunnise sõidu kaugusel Debreceni lennujaamast Ungaris.
               
                  Tabel 3
               
               
                  Kaugus ja sõiduaeg lähimate lennujaamadeni
               
               
                           Lennujaam
                        
                        
                           Lähim naabruses asuv lennujaam
                        
                        
                           Kaugus
                           (km)
                        
                        
                           Sõiduaeg
                        
                     
                           Arad
                        
                        
                           Timişoara
                        
                        
                           50
                        
                        
                           40 min
                        
                     
                           Bacău
                        
                        
                           Iaşi
                        
                        
                           138
                        
                        
                           2 h
                        
                     
                           Baia Mare
                        
                        
                           Satu Mare
                        
                        
                           76
                        
                        
                           1 h 10 min
                        
                     
                           Cluj-Napoca
                        
                        
                           Târgu Mureș
                        
                        
                           104
                        
                        
                           1 h 27 min
                        
                     
                           Craiova
                        
                        
                           Sibiu
                        
                        
                           223
                        
                        
                           3 h 28 min
                        
                     
                           Iaşi
                        
                        
                           Bacău
                        
                        
                           128
                        
                        
                           2 h
                        
                     
                           Satu Mare
                        
                        
                           Baia Mare
                        
                        
                           76
                        
                        
                           1 h 10 min
                        
                     
                           Sibiu
                        
                        
                           Târgu Mureș
                        
                        
                           124
                        
                        
                           1 h 46 min
                        
                     
                           Suceava
                        
                        
                           Iaşi
                        
                        
                           170
                        
                        
                           2 h 45 min
                        
                     
                           Târgu Mureș
                        
                        
                           Cluj-Napoca
                        
                        
                           107
                        
                        
                           1 h 45 min
                        
                     
                           Tulcea
                        
                        
                           Constanţa
                        
                        
                           111
                        
                        
                           1 h 30 min
                        
                     
                           Constanţa
                        
                        
                           Tuzla
                        
                        
                           45
                        
                        
                           30 min
                        
                     
                           Oradea
                        
                        
                           Debrecen (Ungari)
                        
                        
                           80
                        
                        
                           1 h 30 min
                        
                     
         
               (25)
            
            
               Mis puudutab lennujaamasid, millel on vähem kui 100 km või 60-minutilise sõidu raadiuses mõni teine lennujaam, paluti Rumeenia ametiasutustel täpsustada asjaomaste lennujaamade eripärasid – kui neid on –, mis võiksid põhjendada eeldust, et kõnealused lennujaamad ei asu samas teeninduspiirkonnas, nagu on määratletud 2014. aasta lennundussuunistes (11).
            
         
               (26)
            
            
               Vastusena komisjoni taotlusele esitas Rumeenia alljärgnevalt kirjeldatud täpsustused (12).
            
         ARAD – TIMIȘOARA
   
               (27)
            
            
               Aradi lennujaam teenindab riigisisest ja rahvusvahelist reisijate- ja kaubavedu ning seda käitatakse 1 800 × 45 m lennurajal. Lennujaama läbilaskevõime on 200 reisijat tunnis. Lennujaamas on olemas heal tasemel tehnilised seadmed. Rumeenia andmetel olid kohalikud ametiasutused teabe esitamise ajal heaks kiitnud rahastamise Aradi lennujaama taristu laiendamiseks ja moderniseerimiseks, võttes muu hulgas arvesse kohalike ametiasutuste strateegilist eesmärki muuta lennujaam piirkonna arengu nimel reisijate ja kauba ühendveo keskuseks.
            
         
               (28)
            
            
               Ajavahemikul 2007–2009 oli lennujaam suunatud odavlennufirmadele. Blue Air teenindas mitut Euroopa sihtkohta (Verona, Valencia, Stuttgart, Barcelona, Treviso) ja Ryanair üht sihtkohta (Milano) 2008. aasta aprillist juunini.
            
         
               (29)
            
            
               Rumeenia ametiasutused esitasid komisjonile 2008. aastal koostatud analüüsi, milles lennujaam kirjeldas asjaomase perioodi tegevust ja esitas reisijate arvu prognoosid ajavahemikuks 2009–2020.
            
         
               (30)
            
            
               Analüüsi tulemused olid järgmised:
               
                           —
                        
                        
                           lennundusega mitteseotud tulud suurenesid 0,7 miljonilt leult 2007. aastal 1,3 miljonile leule 2008. aastal;
                        
                     
                           —
                        
                        
                           lennundusega seotud tulud suurenesid 1,7 miljonilt leult 2007. aastal 2,3 miljonile leule 2008. aastal;
                        
                     
                           —
                        
                        
                           teenindustulud suurenesid 0,2 miljonilt leult 2007. aastal 1 miljonile leule 2008. aastal;
                        
                     
                           —
                        
                        
                           riigi toetus lennujaamale suurenes 2,4 miljonilt leult 2007. aastal 3,4 miljonile leule 2008. aastal.
                        
                     
         
               (31)
            
            
               Analüüsi kohaselt toetus lennujaam suuresti odavlennufirmadele kui olulistele kasvumootoritele – 2008. aastal moodustasid kogu reisijateveost 88 % Blue Airi liinilennud ja 11 % Ryanairi lennud. Analüüsis lähtuti eeldusest, et lennuliiniühendusi mitmekesistatakse, meelitades ligi uue odavlennufirma, nimelt EasyJeti.
            
         
               (32)
            
            
               Analüüsis esitatud prognooside kohaselt peaks Aradi lennujaama reisijate arv optimistlikus stsenaariumis suurenema 128 834 reisijalt 2008. aastal 1 064 116 reisijale 2020. aastal.
            
         
               (33)
            
            
               Timișoara lennujaama reisijate arv oli 2007. aastal 859 329, 2008. aastal 886 083 ja 2009. aastal 991 758. Ajavahemikul 2007–2009 kasutas seda lennujaama piirkondliku keskusena täisteenust osutav piirkondlik lennuettevõtja Carpatair, kes teenindas umbes 32 sisemaist ja Euroopa sihtkohta. Lennujaamas tegutsesid ka muud lennuettevõtjad, nt TAROM, Lufthansa, Austrian Airlines, Malev, Alitalia, Moldavian Airlines, Alpi Eagles, Skyeurope Airlines, Wizz Air.
            
         BAIA MARE – SATU MARE
   
               (34)
            
            
               Baia Mare lennujaama lennuraja omadused võimaldavad seal lühilendudeks regulaarselt käitada õhusõidukeid, mis mahutavad maksimaalselt 75 reisijat.
            
         
               (35)
            
            
               Satu Mare lennujaama lennuraja omadused võimaldavad seal keskpikkadeks lendudeks käitada õhusõidukeid, mille istekohtade arv on kuni 180. Lennujaama läbilaskevõime on 100 reisijat tunnis.
            
         CONSTANȚA – TUZLA
   
               (36)
            
            
               Tuzla lennujaamas on murukattega lennuriba, mida kasutavad väikesed õhusõidukid (st õhusõidukid, mille suurim stardimass ei ületa 5 700 kg), (13) ning puudub raadionavigatsioonisüsteem. Ajavahemikul 2007–2009 startis Constanța lennujaamast suurima stardimassiga kuni 5 700 kg õhusõidukitega lende oluliselt vähem (hinnataval perioodil 5–16 korda vähem) kui Tuzla lennujaamast. Tuzla lennujaam teenindab peamiselt erilende, samal ajal kui Constanța lennujaam ärilise eesmärgiga lende keskmise suurusega ja suurte õhusõidukitega.
            
         ORADEA – DEBRECEN
   
               (37)
            
            
               Debreceni lennujaam (Ungari) paikneb Oradea lennujaamast 80 km kaugusel, kuid sõiduaeg on umbes 1 tund ja 30 minutit, sest kuna Rumeenia ei kuulu Schengeni ala koosseisu, kuid Ungari kuulub, tuleb Ungarisse reisimisel piiril läbida passikontroll. Debreceni lennujaama reisijate arv oli 2007. aastal 42 900, 2008. aastal 42 650 ja 2009. aastal 25 060. Ajavahemikul 2007–2009 olid kahel lennujaamal erinevad ärimudelid – Debreceni lennujaam teenindas peamiselt tellimuslende (kusjuures odavlennuliiklus on seal hakanud välja kujunema alles viimastel aastatel) ning Oradea lennujaam riigisiseseid lende piirkondlike ja riiklike täisteenust osutavate lennuettevõtjatega.
            
         2.4.   EELARVE
   
   
               (38)
            
            
               Hinnatava meetme kogueelarve on 490 401,3 leud, nagu on näidatud tabelis 1.
            
         2.5.   MUUD POOLELIOLEVAD UURIMISMENETLUSED
   
   
               (39)
            
            
               31. juulil 2015 algatas komisjon kaks ametlikku uurimismenetlust, mis olid muu hulgas seotud Cluj-Napoca lennujaama riikliku rahastamise meetmetega ajavahemikul 2010–2014 (14) ja Târgu Mureși lennujaama riikliku rahastamise meetmetega ajavahemikul 2011–2014, (15) välja arvatud käesoleva otsuse aluseks oleva uurimisega hõlmatud meetmed.
            
         3.   AMETLIKU UURIMISMENETLUSE ALGATAMISE PÕHJUSED
   
   
               (40)
            
            
               Nagu on selgitatud põhjenduses 4, otsustas komisjon algatamisotsuses algatada ametliku uurimismenetluse teatatud abi ja ajavahemikul 2007–2009 tegevuskahjumi katmiseks antud riigi toetuse suhtes. Pärast seda, kui Rumeenia võttis tagasi oma teatise taristuinvesteeringute rahastamise kava kohta, jäeti ametlik uurimismenetlus avatuks selles osas, mis on seotud Rumeenia piirkondlikele lennujaamadele ajavahemikul 2007–2009 antud riigi toetusega (vt põhjendus 10).
            
         
               (41)
            
            
               Algatamisotsuses väljendas komisjon esialgset seisukohta, et tingimused, mille korral üldist majandushuvi pakkuvate teenuste eest makstav hüvitis ei kujuta endast eelist ELi toimimise lepingu artikli 107 tähenduses, ei olnud käesoleval juhul kumulatiivselt täidetud.
            
         
               (42)
            
            
               Altmarki kohtuotsuse (16) neljanda tingimuse kohaselt peab hüvitis riigiabi välistamiseks piirduma sellega, mis on minimaalselt vajalik tõhusa ettevõtja tegevuseks. See kriteerium loetakse täidetuks juhul, kui hüvitise saajad on valitud pakkumismenetluse teel, ning kui hüvitise saajad ei ole valitud pakkumismenetluse teel, peab hüvitise tase olema kindlaks määratud selliste kulude analüüsi alusel, mida keskmise suurusega, hästi korraldatud juhtimise ja asjassepuutuva avaliku teenindamise nõudluse rahuldamiseks vajalike piisavate vahenditega ettevõtja oleks nende kohustuste täitmiseks kandnud, arvestades nende kohustuste täitmisega seotud tulusid ja mõistlikku kasumit.
            
         
               (43)
            
            
               Komisjon võttis esialgse seisukoha, et see tingimus ei olnud täidetud, kuna abi saanud lennujaamade käitajad ei olnud valitud avaliku pakkumismenetluse teel. Ühtlasi ei teatanud Rumeenia, et hüvitise tase oleks kindlaks määratud hästi korraldatud juhtimise ja avaliku teenuse osutamiseks vajalike piisavate vahenditega keskmise suurusega lennujaamakäitaja kulude analüüsi alusel.
            
         
               (44)
            
            
               Seetõttu leidis komisjon, et meede andis abisaajatele majandusliku eelise, ning tegi esialgse järelduse, et abisaajatele igal aastal antud tegevustoetused kujutasid endast riigiabi ELi toimimise lepingu artikli 107 tähenduses.
            
         
               (45)
            
            
               Komisjon märkis samuti, et Rumeenia ei olnud meetme abiks liigitamist vaidlustanud.
            
         
               (46)
            
            
               Meetme kokkusobivuse küsimuses oli komisjonil kahtlusi selle suhtes, kas täidetud on otsuses 2005/842/EÜ sätestatud kriteeriumid ning kas lennujaamadele igal aastal antud tegevustoetused olid vabastatud teatamiskohustusest, nagu Rumeenia esialgu väitis.
            
         
               (47)
            
            
               Selles kontekstis märkis komisjon esiteks, et otsuse 2005/842/EÜ kohaldamiseks konkreetsetel juhtudel peavad asjaomased teenused olema päriselt üldist majandushuvi pakkuvad teenused ning liikmesriik peab olema need selgelt sellisena määratlenud.
            
         
               (48)
            
            
               Komisjon leidis, et käesoleval juhul ei olnud Rumeenia esitanud piisavalt teavet põhjendamaks, et 13 piirkondliku lennujaama käitamist tuleks käsitada üldist majandushuvi pakkuvate teenuste osutamisena niivõrd, kuivõrd nende lennujaamade teenindatavad piirkonnad oleksid ainult tavapäraste turujõudude toimimisel ülejäänud riigiga ebapiisavalt ühendatud.
            
         
               (49)
            
            
               Ühtlasi märkis komisjon, et liikmesriik ei olnud lennujaamateenuseid selgelt määratlenud üldist majandushuvi pakkuvate teenustena. Komisjon väljendas esialgset seisukohta, et kõnealuste lennujaamade tegevuskahjumi üks põhjusi võib peituda Rumeenia piirkondlike lennujaamade tegevuse ilmselges dubleerimises samas teeninduspiirkonnas. Põhjenduseks märkis komisjon, et mitu kõnealust lennujaama teenindab aastas vähem kui 50 000 reisijat ning asub mõnest teisest lennujaamast linnulennul vähem kui 100 km kaugusel.
            
         
               (50)
            
            
               Seda silmas pidades leidis komisjon, et riik ei määratlenud kõnealuseid lennujaamateenuseid piisavalt selgelt avalike teenustena ning kui lennujaamade käitamine oleks üldist majandushuvi pakkuvate teenuste osutamisena määratletud ilma mõjuva vajaduseta tagada iga lennujaama teeninduspiirkonna piisav ühendus ülejäänud riigiga, oleks selline määratlus ilmselgelt eksitav.
            
         
               (51)
            
            
               Ühtlasi ei olnud komisjon kindel, kas täidetud on kõik otsuse 2005/842/EÜ artikli 4 kohased nõuded ülesande andmise akti sisu kohta.
            
         
               (52)
            
            
               Viimaks märkis komisjon, et kuigi Rumeenia ametiasutused on kinnitanud, et toetati vaid lennujaamade põhitegevusi, ei olnud täit selgust selle suhtes, kas riik andis toetust tõepoolest vaid abikõlblike tegevuste kulude katteks. Ülesande andmise aktid ei sisaldanud konkreetset sätet, mis piiranuks abikõlblikke kulusid vaid lennujaamade põhitegevuste kuludega.
            
         4.   RUMEENIA MÄRKUSED
   
   
               (53)
            
            
               Rumeenia käsitles oma märkustes algatamisotsuse kohta peamiselt komisjoni küsimusi seoses riigiabi kavaga, millega kavandati rahastada investeeringuid aastas vähem kui miljonit reisijat teenindavate lennujaamade taristusse (seda kava käsitleva teatise võttis Rumeenia tagasi).
            
         
               (54)
            
            
               Rumeenia piirkondlike lennujaamade riikliku rahastamise küsimuses ning vastusena komisjoni seisukohale, et lennujaamade tegevuse ilmselge dubleerimine teatavates piirkondades võib takistada kõnealuste lennujaamade arengut, märkis Rumeenia, et piirkondlike lennujaamade (kus reisijate arv on väike, mis ei võimalda neil saavutada kasumlikkust) olukord on peamiselt tingitud asjaomaste lennujaamade asukohapiirkondade üldisest arengutasemest, mitte sellest, kui kaugel paiknevad naabruses asuvad lennujaamad.
            
         
               (55)
            
            
               Mis puudutab riiklikku rahastamist valitsuse otsuse nr 398/1997 alusel, täpsustas Rumeenia, et summasid ei maksta aasta alguses välja kuluprognooside alusel ja et mis tahes ülejääke riigile eelarveaasta lõpus tagasi ei maksta, nagu väideti algatamisotsuses, vaid sellised rahalised vahendid antakse abisaajatele asjaomaste meetmete võtmisel, arvestades põhjendusi ja kinnitatud eelarvest tulenevaid piiranguid.
            
         5.   HUVITATUD ISIKUTE MÄRKUSED
   
   5.1.   CARPATAIRI MÄRKUSED
   
   
               (56)
            
            
               Carpatairi märkused olid teatavas osas seotud Timișoara lennujaamale ja Wizz Airile tagatud riikliku rahastamisega. Nagu on selgitatud põhjenduses 15, analüüsib komisjon Timișoara lennujaama ja Wizz Airi riiklikku rahastamist teises ametlikus uurimismenetluses (17). Alljärgnevalt võtab komisjon seetõttu kokku ainult need Carpatairi märkused, mis on seotud käesoleva juhtumiga.
            
         
               (57)
            
            
               Carpatair märgib, et tegevusabi peetakse üldjuhul ebaseaduslikuks ja ELi huvidega vastuolus olevaks ning et seda tuleks anda üksnes erandjuhtudel. Lennujaamadele tegevusabi andmine avaldaks Carpatairi arvamusel valdkonnale ebasoodsat mõju järgmistel põhjustel:
               
                           a)
                        
                        
                           see tekitaks ELi lennujaamade vahel ebaausa konkurentsi ja võimaldaks riigiabi saaval lennujaamal ligi meelitada lennuettevõtjaid, pakkudes neile allahindlusi lennujaamatasudelt; lennujaamad, kes sellist abi ei saa, ei suudaks lennuettevõtjate ligimeelitamiseks tõhusalt konkureerida;
                        
                     
                           b)
                        
                        
                           meede ajendaks tegevusabi saavaid lennujaamu tegema suuri allahindlusi lennujaamatasudelt, kusjuures selliseid allahindlusi ei antaks juhul, kui lennujaamad tegutseksid turutingimustel.
                        
                     
         
               (58)
            
            
               Carpatair juhib tähelepanu sellele, et tegevusabil on lennutranspordi ja lennujaamateenuste turgudele kahjulik mõju, kuna see põhjustab ebaausat konkurentsi lennujaamade vahel ja sellest tulenevalt ka nendes lennujaamades tegutsevate lennuettevõtjate vahel. Sel viisil põhjustab tegevusabi Rumeenia lennujaamade vahel ebaausat konkurentsi ja mõjutab ebasoodsalt ka naaberriikides, näiteks Ungaris asuvaid lennujaamu.
            
         5.2.   RAA MÄRKUSED
   
   
               (59)
            
            
               RAA on mittetulunduslik eraõiguslik juriidiline isik, mis esindab Rumeenia tsiviillennujaamu.
            
         
               (60)
            
            
               Oma märkustes algatamisotsuse kohta keskendub RAA taristuinvesteeringute rahastamiseks ette nähtud riigiabi kavaga seotud aspektidele. Üldiselt arvab RAA, et enamiku Rumeenia piirkondlike lennujaamade taristu vajab uuendamist ning et see on oluliselt halvemas seisus kui teiste ELi liikmesriikide lennujaamadel. RAA väitel oleks riigi toetus lennujaamataristu uuendamiseks põhjendatud juhul, kui Rumeenias puuduks muu sobiv usaldusväärne transpordiliik (st puuduksid kiirteed või -rongid).
            
         5.3.   CLUJ-NAPOCA LENNUJAAMA MÄRKUSED
   
   
               (61)
            
            
               Cluj-Napoca lennujaama andmetel sai lennujaam kohaliku omavalitsuse volikogult toetust üksnes mittemajandusliku tegevuse jaoks, mistõttu ei kuulu kõnealune meede ELi toimimise lepingu artikli 107 lõike 1 kohaldamisalasse.
            
         
               (62)
            
            
               Eeskätt märgib lennujaam, et asjaomaste summadega kavatseti katta kulud, mis on seotud järgmisega: teatav mittemajanduslik tegevus lennujaama aladel (nt piirivalvepatrull, erijõudude brigaad, tolliüksus, politseiüksus, lennunduse eriüksus), tugitaristu ja -seadmed, sealhulgas taristu hooldus, uuendamine ja haldamine, lennujaama abiteenused, tulekahjuohu ennetamine, erakorraline abi ja turvameetmed. Cluj-Napoca lennujaama väitel vastutab nende kulude eest riik oma avalik-õiguslike volituste raames ning seetõttu ei kohaldata nende suhtes riigiabieeskirju.
            
         
               (63)
            
            
               Lisaks märkis lennujaam, et ajavahemikul 2007–2009 lennujaam tegevuskahjumit ei kandnud.
            
         6.   RUMEENIA KOMMENTAARID HUVITATUD ISIKUTE MÄRKUSTE KOHTA
   
   
               (64)
            
            
               17. oktoobri 2011. aasta kirjaga esitas Rumeenia komisjonile oma märkused uurimisest huvitatud isikute edastatud tähelepanekute kohta.
            
         
               (65)
            
            
               Kuigi nendes märkustes viidati ainult taristuinvesteeringutega seotud teatatud riigiabi kavale, on osa märkusi asjakohased ka käesolevas otsuses käsitletavate tegevustoetuste hindamise seisukohast. Alljärgnevalt võtab komisjon need märkused kokku.
            
         
               (66)
            
            
               Rumeenia märgib, et enamik Rumeenia piirkondlikke lennujaamu teenindab aastas alla 50 000 reisija ning et 2015. aastaks tehtud prognooside kohaselt ei ületa ühegi kõnealuse lennujaama reisijate arv 300 000. Sellest tulenevalt leiab Rumeenia, et nendele lennujaamadele antud riigi toetus ei kahjusta tõenäoliselt konkurentsi ega liikmesriikidevahelist kaubandust.
            
         
               (67)
            
            
               Ühtlasi ei mõjuta nende lennujaamade kaugus üksteisest Rumeenia väitel mingil viisil nende arengut. Seda põhjendab Rumeenia sellega, et isegi siis, kui lennujaamade vahemaa on linnulennul vähem kui 100 km, on sõiduaeg siiski üldiselt üle kahe tunni, mistõttu ei avalda kõnealused lennujaamad üksteisele konkurentsisurvet.
            
         7.   ABI HINDAMINE
   
   
               (68)
            
            
               Nagu on selgitatud põhjenduses 10, jäi ametlik uurimismenetlus avatuks selles osas, mis on seotud Rumeenia piirkondlikele lennujaamadele ajavahemikul 2007–2009 antud riigi toetusega, pärast seda, kui Rumeenia võttis tagasi oma teatise taristuinvesteeringute rahastamise kava kohta. Alljärgnevas hinnangus käsitletakse seetõttu seda meedet.
            
         
               (69)
            
            
               Võttes arvesse 31. juuli 2015. aasta otsuseid, millega algatati ametlik uurimismenetlus Cluj-Napoca ja Târgu Mureși lennujaamade suhtes (vt punkt 39), peab komisjon asjakohaseks lõpetada käesolev uurimismenetlus kõikide sellega hõlmatud lennujaamade suhtes, välja arvatud Cluj-Napoca ja Târgu Mureși lennujaamad. Komisjon kavatseb uurimismenetluse SA.30931 seoses nende kahe lennujaamaga lõpetada koos 31. juulil 2015 algatatud uurimismenetlustega. Seetõttu kehtib alljärgnev hinnang üksnes ülejäänud üheteistkümne lennujaama kasuks rakendatud meetmete suhtes.
            
         7.1.   ABI OLEMASOLU
   
   
               (70)
            
            
               ELi toimimise lepingu artikli 107 lõikega 1 nähakse ette, et kui ELi toimimise lepingus ei ole sätestatud teisiti, on igasugune liikmesriigi poolt või riigi ressurssidest ükskõik missugusel kujul antav abi, mis kahjustab või ähvardab kahjustada konkurentsi, soodustades teatud ettevõtjaid või teatud kaupade tootmist, siseturuga kokkusobimatu niivõrd, kuivõrd see kahjustab liikmesriikidevahelist kaubandust.
            
         
               (71)
            
            
               ELi toimimise lepingu artikli 107 lõikes 1 sätestatud kriteeriumid on kumulatiivsed. Selleks et teha kindlaks, kas hinnatavad meetmed kujutavad endast riigiabi ELi toimimise lepingu artikli 107 lõike 1 tähenduses, peavad seetõttu olema täidetud kõik eespool osutatud tingimused. Selline rahaline toetus:
               
                           a)
                        
                        
                           on antud riigi poolt või riigi ressurssidest;
                        
                     
                           b)
                        
                        
                           soodustab teatavaid ettevõtjaid või teatavate kaupade tootmist;
                        
                     
                           c)
                        
                        
                           kahjustab või ähvardab kahjustada konkurentsi ja
                        
                     
                           d)
                        
                        
                           kahjustab liikmesriikidevahelist kaubandust.
                        
                     
         7.1.1.   
         Majandustegevus ja ettevõtja mõiste
      
   
   
               (72)
            
            
               Väljakujunenud kohtupraktika kohaselt peab komisjon kõigepealt kindlaks tegema, kas lennujaama käitajad on ELi toimimise lepingu artikli 107 lõike 1 tähenduses ettevõtjad. Ettevõtja mõiste tähistab igasugust majandustegevusega seotud üksust, sõltumata selle üksuse õiguslikust vormist ja rahastamisviisist (18). Majandustegevus on tegevus, mis seisneb mingil turul kaupade või teenuste pakkumises.
            
         
               (73)
            
            
               Leipzig/Halle lennujaama käsitlevas kohtuasjas oli Üldkohus seisukohal, et alates päevast, mil tehti otsus Aéroports de Paris' kohtuasjas (12. detsember 2000), ei ole enam võimalik välistada riigiabieeskirjade kohaldamist lennujaamataristu rahastamise suhtes.
            
         
               (74)
            
            
               Seetõttu leiab komisjon, et vähemalt alates 12. detsembrist 2000 on lennujaama käitaja olnud majandustegevusega tegelev üksus ning et tegemist on ettevõtjaga ELi toimimise lepingu artikli 107 lõike 1 tähenduses (vt ka 2014. aasta lennundussuuniste punkt 29).
            
         7.1.2.   
         Avaliku sektori ülesanded
      
   
   
               (75)
            
            
               Kuigi lennujaama käitajaid tuleb vähemalt alates 12. detsembrist 2000 käsitada ettevõtjatena ELi toimimise lepingu artikli 107 lõike 1 tähenduses, tuleb meeles pidada, et lennujaama käitaja kogu tegevus ei pruugi olla majandusliku iseloomuga (vt ka 2014. aasta lennundussuuniste punkt 34) (19).
            
         
               (76)
            
            
               Euroopa Kohus on teinud otsuse, et tegevus, mille eest seoses oma avalik-õiguslike volitustega vastutab harilikult riik, ei ole majanduslikku laadi ja selle suhtes riigiabieeskirju ei kohaldata.
            
         
               (77)
            
            
               Seetõttu ei kujuta avaliku sektori ülesannete hulka kuuluva tegevuse või taristuga vahetult seotud tegevuse rahastamine endast üldiselt riigiabi (20). Lennujaama puhul peetakse üldjuhul mittemajanduslikuks selliseid tegevusvaldkondi nagu lennujuhtimine, politsei ja tolli tegevus, tuletõrje, meetmed, mis on vajalikud tsiviillennunduse kaitsmiseks õigusvastase sekkumise eest, ning investeeringuid, mis on seotud nende tegevuste läbiviimiseks vajaliku taristu ja seadmetega (vt ka 2014. aasta lennundussuuniste punkt 35) (21).
            
         
               (78)
            
            
               Mittemajandusliku tegevuse riikliku rahastamisega ei tohi aga kaasneda põhjendamatut diskrimineerimist lennuettevõtjate ja lennujaamade käitajate vahel. Kohtupraktikast ilmneb, et kui riigiasutused vabastavad ettevõtjad nende majandustegevusega lahutamatult seonduvatest kuludest, on tegu eelise andmisega (22). Seega, kui teatava õiguskorra alusel on tavapärane, et lennuettevõtjad või lennujaamade käitajad tasuvad teatavate teenuste kulud, samal ajal kui mõni avaliku sektori asutuste eest teenuseid osutav lennuettevõtja või lennujaamade käitaja ei pea neid kulusid tasuma, võivad viimased olla saanud eelise, isegi kui kõnealuseid teenuseid peetakse mittemajanduslikuks (vt ka 2014. aasta lennundussuuniste punkt 37).
            
         
               (79)
            
            
               Ühelgi juhul ei väitnud Rumeenia, et käesoleva otsuse aluseks olev toetus piirkondlikele lennujaamadele hõlmas kulusid, mida saaks liigitada avaliku sektori ülesannetega seotud kuludeks. Ühtlasi ei ole seda uurimise kestel väitnud ükski lennujaama käitaja, välja arvatud Cluj-Napoca lennujaam. Õigupoolest on hüvitamismehhanismi eesmärk katta lennujaamade tulude ja kahjumi vahe ning seejuures ei eristata avaliku sektori ülesannetega seotud ja muud liiki kulusid. Selle küsimuse võib jätta lahtiseks seoses Cluj-Napoca ja Târgu Mureși lennujaamadega, kuna käesoleva otsusega ei lõpetata nende lennujaamade suhtes pooleliolevat uurimist. Mis puudutab ülejäänud lennujaamu, siis järeldab komisjon, et kõnealused meetmed ei kujuta endast hüvitist avaliku sektori ülesannetega seotud kulude eest.
            
         7.1.3.   
         Riigi ressursid ja seostatavus riigiga
      
   
   
               (80)
            
            
               Riigiabi mõiste laieneb mis tahes otsesele või kaudsele soodustusele, mida rahastatakse riigi ressurssidest ja mille annab kas riik ise või mis tahes vahendaja talle antud volituste kohaselt. Seega kohaldatakse seda ka kõikide soodustuste suhtes, mida annavad liikmesriikide piirkondlikud või kohalikud ametiasutused, olenemata nende staatusest ja liigist (23).
            
         
               (81)
            
            
               Käesoleval juhul tagas rahastamise riik ise või tegid seda kohalikud ametiasutused oma ressurssidest. Seetõttu kinnitab komisjon, et kõigi hinnatavate meetmete võtmine võimaldati riigi ressursside kaudu ja need on seostatavad riigiga.
            
         7.1.4.   
         Valikuline majanduslik eelis
      
   
   
               (82)
            
            
               Lennujaama käitajatele antud riigi toetuse eesmärk oli hüvitada nende tavapärase tegevuse käigus kantud kahjum. Miski komisjonile kättesaadavates faktilistes tõendites ega Rumeenia või kolmandate isikute esitatud märkustes ei viita sellele, et abi andvad asutused oleksid kõnealustest rahastamismeetmetest abi andmise otsuse tegemise ajal saanud oodata rahalist tulu. Seetõttu ei ole kõnealuste meetmete puhul kohaldatav turumajanduse tingimustes tegutseva isiku põhimõte.
            
         
               (83)
            
            
               Uurimise ajal väitis Rumeenia, et kõnealune riiklik rahastamine kujutab endast hüvitist üldist majandushuvi pakkuvate teenuste osutamise eest.
            
         
               (84)
            
            
               Ettevõtjate puhul, kellele on tehtud ülesandeks üldist majandushuvi pakkuva teenuse osutamine, peab komisjon selleks, et otsustada, kas hindamisalune meede kujutab endast majanduslikku eelist ELi toimimise lepingu artikli 107 lõike 1 tähenduses, kontrollima Euroopa Kohtu Altmarki kohtuotsuses sätestatud tingimuste täitmist (24). Need tingimused võib kokku võtta järgmiselt:
               
                           a)
                        
                        
                           abi saav ettevõtja peab olema reaalselt vastutav avaliku teenindamise kohustuse täitmise eest ja see kohustus peab olema selgelt määratletud (edaspidi „Altmarki 1. kriteerium“);
                        
                     
                           b)
                        
                        
                           parameetrid, mille alusel see hüvitis arvutatakse, peavad olema eelnevalt objektiivselt ja läbipaistvalt kindlaks määratud (edaspidi „Altmarki 2. kriteerium“);
                        
                     
                           c)
                        
                        
                           hüvitis ei tohi olla suurem, kui on vajalik avaliku teenindamise kohustuse täitmisest tulenevate kulude täielikuks või osaliseks katmiseks, arvestades selle kohustuse täitmisega seotud tulu ja mõistlikku kasumit (edaspidi „Altmarki 3. kriteerium“);
                        
                     
                           d)
                        
                        
                           kui avaliku teenindamise kohustust täitvat ettevõtjat ei valitud konkreetsel juhul avalikus hankemenetluses, mis võimaldab välja valida kandidaadi, kes suudab üldsusele asjassepuutuvaid teenuseid osutada kõige odavamalt, peab sobiva hüvitise tase olema kindlaks määratud selliste kulude analüüsi alusel, mida keskmise suurusega, hästi korraldatud juhtimise ja asjassepuutuva avaliku teenindamise nõudluse rahuldamiseks vajalike sobivate transpordivahenditega varustatud ettevõtja oleks nende kohustuste täitmiseks kandnud, arvestades nende kohustuste täitmisega seotud tulusid ja mõistlikku kasumit (edaspidi „Altmarki 4. kriteerium“).
                        
                     
         
               (85)
            
            
               Need neli tingimust peavad olema täidetud kumulatiivselt. See tähendab, et kui üks neist tingimustest ei ole täidetud, ei saa väita, et asjaomaste meetmetega ei kaasne majanduslikku eelist Altmarki kohtuotsuse alusel.
            
         7.1.4.1.   Altmarki 1. kriteerium
   
   
               (86)
            
            
               Altmarki 1. kriteerium kattub ELi toimimise lepingu artikli 106 lõike 2 kohase nõudega, et üldist majandushuvi pakkuvate teenuste osutamise ülesanne peab olema selgelt antud ja määratletud (25).
            
         
               (87)
            
            
               ELi toimimise lepingu artikli 106 lõike 2 alla kuuluvad üksnes „[e]ttevõtjad, kellele on antud üldist majandushuvi esindavate teenuste osutamine“. Euroopa Kohus on korduvalt rõhutanud ülesande andmise akti vajadust (26). Seetõttu kuulub vajadus üldist majandushuvi pakkuva teenuse selge määratluse järele lahutamatult ülesande andmise idee juurde ning tuleneb seega otseselt ELi toimimise lepingu artikli 106 lõikest 2.
            
         
               (88)
            
            
               Juba oma 2001. aasta teatises üldhuviteenuste kohta tõstis komisjon esile üldist majandushuvi pakkuva teenuse osutamise eest makstava hüvitise selge määratluse, ülesande andmise ning vajaduse ja proportsionaalsuse seost ELi toimimise lepingu artikli 106 lõike 2 alusel (27). Selle teatise punktis 22 sätestati: „ELTLi artikli 106 lõikes 2 sätestatud erandit võib igal juhul kohaldada ainult siis, kui avaliku teenindamise eesmärk on selgelt määratletud ning riigiasutus on selle osutamise sõnaselgelt ette näinud […]. Seda kohustust on vaja õiguskindluse ja kodanikele vajaliku läbipaistvuse tagamiseks ning see on komisjonile hädavajalik proportsionaalsuse hindamiseks.“ Seega on ülesande andmine ja määratlemine mis tahes hüvitise proportsionaalse taseme mõtestatud hindamise loogiline eeltingimus. Liidu kohtud on järjepidevalt rõhutanud, et nii Altmarki erandi kui ka ELi toimimise lepingu artikli 106 lõike 2 kohaldamiseks peavad avaliku teenindamise kohustused olema selgelt määratletud (28).
            
         
               (89)
            
            
               Komisjoni 2011. aasta teatises Euroopa riigiabi eeskirjade kohaldamise kohta üldist majandushuvi pakkuvate teenuste osutamise eest makstava hüvitise suhtes (29) selgitatakse samuti, et üldist majandushuvi pakkuvad teenused ja avaliku teenindamise kohustused peavad olema eelnevalt selgelt määratletud. Teatise punktis 51 sätestatakse, et ELi toimimise lepingu artikli 106 lõike 2 kohaldamiseks tuleb üldist majandushuvi pakkuva teenuse osutamise ülesanne anda ühele või mitmele ettevõtjale. Riik peab olema andnud kõnealustele ettevõtjatele eriülesande. Altmarki 1. kriteeriumi kohaselt peab ettevõtja olema vastutav avaliku teenindamise kohustuste täitmise eest. Altmarki kohtupraktikast tulenevatele tingimustele vastamiseks on seega nõutav avaliku teenuse osutamise ülesande andmine, millega määratletakse asjaomase üldist majandushuvi pakkuva teenuse osutaja ning talle kõnealuse ülesande andnud ametiasutuse kohustused. Kõnealuse teatise punkti 52 kohaselt tuleb avaliku teenuse osutamise ülesanne anda ühe või mitme aktiga, milles peab olema märgitud vähemalt avaliku teenindamise kohustused; asjaomane ettevõtja ja vajaduse korral territoorium; ainu- või eriõiguste laad, mille asjaomane ametiasutus on ettevõtjale andnud.
            
         
               (90)
            
            
               Käesoleval juhul väitis Rumeenia, et kõnealustele lennujaamadele ajavahemikul 2007–2009 antud riigi toetus kujutas endast hüvitist üldist majandushuvi pakkuvate teenuste osutamise eest. Rumeenia sõnul sätestati valitsuse otsuses nr 398/1997 selgel ja läbipaistval viisil asjaomased avaliku teenindamise kohustused, hüvitise arvutamise parameetrid ja ülemääraste hüvitiste maksmise vältimise kord.
            
         
               (91)
            
            
               Ehkki valitsuse otsuses nr 398/1997 osutati, et otsuses käsitletud lennujaamade tegevus- ja kapitalikulud kaetakse omavahenditest, mida täiendab riigi rahastamine, ning loetleti tegevused, millega lennujaamade käitajad kõikides asjaomastes lennujaamades (st mitte igas lennujaamas eraldi) tegelevad, ei antud selles ühelegi lennujaama käitajale selget avaliku teenindamise kohustust.
            
         
               (92)
            
            
               Constanța lennujaama puhul sätestati valitsuse otsuses nr 523/1998 kulud, mis kavandati kas osaliselt või täielikult katta riigi vahenditest, ning loetleti lennujaama käitaja tegevused, kuid selget avaliku teenindamise kohustust lennujaama käitajatele ei määratud.
            
         
               (93)
            
            
               Ainuüksi Rumeenia väitest, et lennujaamateenused on olulised asjaomaste piirkondade majandusliku arengu või strateegilise julgeolekueesmärgi seisukohalt, ei saa järeldada, et abisaajatele oli avaliku teenindamise kohustustena nõuetekohaselt antud üldist majandushuvi pakkuvate teenuste osutamise ülesanne.
            
         
               (94)
            
            
               Küsimuse, kas kõnealuseid lennujaamateenuseid saab pidada tõelisteks üldist majandushuvi pakkuvateks teenusteks, jätab komisjon lahtiseks, kuna sellekohane hinnang ei ole vajalik, võttes arvesse, et avaliku teenindamise kohustused ei ole selgelt määratletud ülesande andmise aktis, nagu eespool selgitatud. Komisjon ei pea seega vajalikuks esitada selles küsimuses seisukohta.
            
         
               (95)
            
            
               Seetõttu ei vasta kõnealused meetmed Altmarki 1. kriteeriumile.
            
         7.1.4.2.   Altmarki 4. kriteerium
   
   
               (96)
            
            
               Altmarki 4. kriteeriumi kohaselt peab hüvitis riigiabi välistamiseks piirduma üksnes minimaalselt vajalikuga. See kriteerium on täidetud juhul, kui hüvitise saaja on valitud pakkumismenetluse teel, mis võimaldas välja valida pakkuja, kes on võimeline osutama nõutavat üldist majandushuvi pakkuvat teenust üldsusele kõige väiksemate kuludega; kui hüvitise saaja ei ole valitud pakkumismenetluse teel, on kriteerium täidetud juhul, kui hüvitis on arvutatud tõhusa ettevõtja kulude põhjal.
            
         
               (97)
            
            
               Käesoleval juhul ei olnud abisaajad valitud pakkumismenetluse teel. Ühtlasi ei ole tõendeid selle kohta, et hüvitise tase oleks kindlaks määratud selliste kulude analüüsi alusel, mida keskmise suurusega hästi korraldatud juhtimise ja avaliku teenusega seotud nõuete täitmiseks vajalike piisavate vahenditega varustatud ettevõtja oleks nende kohustuste täitmiseks kandnud, arvestades nende kohustuste täitmisega seotud tulusid ja mõistlikku kasumit (ei ole nõuetekohaselt määratletud – vt punktid 86–95). Seega ei saa komisjoni arvates järeldada, et kõnealuse riikliku rahastamise summa oli kindlaks määratud tõhusa ettevõtja kulude põhjal.
            
         
               (98)
            
            
               Seetõttu ei vasta uurimisalused meetmed Altmarki 4. kriteeriumile.
            
         7.1.4.3.   Järeldus – valikulise majandusliku eelise olemasolu
   
   
               (99)
            
            
               Kuna kõnealused meetmed ei vasta Altmarki 1. ja 4. kriteeriumile, leiab komisjon, et Euroopa Kohtu Altmarki kohtuasjas sätestatud neli tingimust ei ole käesoleval juhul kumulatiivselt täidetud. Võttes arvesse, et hinnatavad meetmed ei ole kooskõlas ka turumajanduse tingimustes tegutseva ettevõtja põhimõttega, nagu märgitud põhjenduses 82, andsid need lennujaamade käitajatele majandusliku eelise.
            
         
               (100)
            
            
               Ühtlasi on see majanduslik eelis valikuline, kuna on suunatud konkreetses majandussektoris (lennujaamasektoris) tegutsevatele ettevõtjatele.
            
         7.1.5.   
         Konkurentsi moonutamine ja mõju liikmesriikidevahelisele kaubandusele
      
   
   
               (101)
            
            
               Konkurentsi lennujaamade vahel võib hinnata lennuettevõtjate valikukriteeriumide alusel ning eelkõige võrreldes selliseid tegureid nagu osutatavad lennujaamateenused ning asjaomane klientuur, elanikkond või majandustegevus, ülekoormatus, juurdepääs maanteid mööda, lennujaamataristu ja teenuste kasutamise eest võetavate tasude suurus ja üldised kaubandustingimused (vt 2014. aasta lennundussuuniste punkt 43).
            
         
               (102)
            
            
               Peale selle konkureerivad lennujaama käitajad lennujaamataristu, sealhulgas kohalike ja piirkondlike lennujaamade taristu haldamise nimel. Lennujaama riiklik rahastamine võib seega moonutada konkurentsi lennujaamataristu haldamise turgudel. Lisaks võib lennujaamade riiklik rahastamine moonutada konkurentsi ning mõjutada kaubandust kogu ELi lennutransporditurgudel. Samuti võib lennujaamade riiklik rahastamine negatiivselt mõjutada ka eri transpordiliikide vahelist konkurentsi (vt 2014. aasta lennundussuuniste punkt 44).
            
         
               (103)
            
            
               Seetõttu moonutasid hinnatavad meetmed konkurentsi või vähemalt ähvardasid moonutada konkurentsi ning mõjutasid liikmesriikidevahelist kaubandust.
            
         7.1.6.   
         Järeldus abi olemasolu kohta
      
   
   
               (104)
            
            
               Eespool esitatu põhjal leiab komisjon, et hinnatavad meetmed kujutavad endast asjaomastele lennujaamadele antud riigiabi ELi toimimise lepingu artikli 107 lõike 1 tähenduses.
            
         7.2.   ABI LIIK – OLEMASOLEV VÕI UUS ABI?
   
   
               (105)
            
            
               Komisjon jätab jõusse algatamisotsuse punktis 3.2.2 „Abi liik – olemasolev või uus abi?“ (punktid 93–95) tehtud hinnangu selle kohta, kas abi tuleks Bulgaaria Vabariigi ja Rumeenia ühinemistingimuste akti V lisa sätete alusel käsitada olemasoleva või uue abina. Seetõttu ei saa meetmeid käsitada olemasoleva abina.
            
         7.3.   ABI SEADUSLIKKUS
   
   
               (106)
            
            
               Hinnatavad meetmed viidi ellu enne komisjonipoolset ametlikku heakskiitmist. Seetõttu on tegemist ebaseadusliku abiga, välja arvatud juhul, kui meetmed vastavad asjaomastele tingimustele sellises liidu õigusaktis, millega vabastatakse teatavad abiliigid ELi toimimise lepingu artiklis 108 sätestatud teatamiskohustusest. Käesoleval juhul on ainus võimalik õigusakt, mille alusel võinuks sellisele erandile viidata, otsus 2005/842/EÜ.
            
         
               (107)
            
            
               Uurimise käigus põhjendas Rumeenia, et asjaomasele 13 lennujaamale antud abi vastab meetmete võtmise ajal jõus olnud otsuses 2005/842/EÜ sätestatud tingimustele.
            
         
               (108)
            
            
               Otsust 2005/842/EÜ kohaldati lennujaamade suhtes, mille:
               
                           a)
                        
                        
                           reisijate arv ei ületa aastas 1 000 000 reisijat;
                        
                     
                           b)
                        
                        
                           keskmine aastakäive enne maksustamist oli kahel üldist majandushuvi pakkuvate teenuste osutamisele eelnenud majandusaastal alla 100 miljoni euro ja mille hüvitise suurus jääb alla 30 miljoni euro aastas (30).
                        
                     
         
               (109)
            
            
               Otsust 2005/842/EÜ kohaldati üksnes abi suhtes, mida anti tegelike üldist majandushuvi pakkuvate teenuste puhul avalike teenuste osutamise eest makstava hüvitisena. Teatamiskohustusest vabastamiseks peab üldist majandushuvi pakkuvate teenuste puhul avalike teenuste osutamise eest makstav hüvitis vastama ka otsuse artiklites 4, 5 ja 6 sätestatud üksikasjalikele tingimustele (31).
            
         
               (110)
            
            
               Otsuse 2005/842/EÜ artiklis 4 on sätestatud, et üldist majandushuvi pakkuva teenuse osutamine tuleb teha ettevõtjale ülesandeks ühe või mitme ametliku dokumendiga, milles on muu hulgas sätestatud avalike teenuste osutamise kohustuse täpne sisu ja kestus, hüvitise arvutamise, kontrollimise ja läbivaatamise parameetrid ning vajalik ülemääraste hüvitiste maksmise vältimise ja tagasimaksmise kord. Otsuse artiklis 5 on sätestatud, et hüvitise suurus peab olema piiratud avalike teenuste osutamise kohustuste täitmisel tekkivate kuludega, võttes arvesse saadud tulusid ja mõistlikku kasumit. Viimaks nõutakse otsuse artikliga 6, et liikmesriigid peavad teostama korrapärast kontrolli veendumaks, et ettevõtjad ei saa suuremat hüvitist kui kooskõlas artikliga 5 määratud summa.
            
         
               (111)
            
            
               Nagu märgitud jaotises 7.1.4.1, ei suutnud Rumeenia tõendada, et lennujaama käitajatele olid antud selgelt määratletud avaliku teenindamise kohustused väidetavate ülesande andmise aktidega, millele riik toetus, nimelt valitsuse otsused nr 398/1997 ja 523/1998. Seetõttu ei ole artikli 4 nõuded täidetud.
            
         
               (112)
            
            
               Sellest tulenevalt ei saa järeldada, et 11-le lennujaamade käitajale antud abi on kokkusobiv siseturuga ja vabastatud teatamiskohustusest otsuse 2005/842/EÜ alusel.
            
         
               (113)
            
            
               Komisjoni otsuse 2012/21/EL (32) artikli 10 kohaselt võib enne otsuse 2012/21/EL jõustumist antud abi, mis ei olnud siseturuga kokkusobiv ega teatamiskohustusest vaba kooskõlas otsusega 2005/842/EÜ, tunnistada siseturuga kokkusobivaks ja eelneva teavitamise kohustusest vabaks, kui see abi vastab otsuses 2012/21/EL sätestatud tingimustele. Jaotises 7.1.4.1 kirjeldatud põhjustega sarnastel põhjustel ei vasta abi otsuse 2012/21/EL artiklites 4, 5 ja 6 sätestatud tingimustele, mis langevad suuresti kokku otsuse 2005/842/EÜ artiklite 4, 5 ja 6 tingimustega. Sellest tulenevalt ei saa järeldada, et abi on kokkusobiv siseturuga ja vabastatud teatamiskohustusest otsuse 2012/21/EL alusel.
            
         
               (114)
            
            
               Seega on kõnealuste meetmete puhul tegemist ebaseadusliku riigiabiga.
            
         7.4.   ABI KOKKUSOBIVUS SISETURUGA
   
   
               (115)
            
            
               Eespool selgitatud põhjustel ei saa abi lugeda siseturuga kokkusobivaks kooskõlas otsustega 2012/21/EL ja 2005/842/EÜ. Seetõttu hindab komisjon kõnealuste meetmete kokkusobivust 2011. aasta üldist majandushuvi pakkuvate teenuste raamistikus ja 2014. aasta lennundussuunistes sätestatud kriteeriumide alusel, kuna need õigusaktid tunduvad olevat ainsad õiguslikud alused, mille raames oleks need meetmed võimalik lugeda siseturuga kokkusobivaks.
            
         7.4.1.   
         Kokkusobivus 2011. aasta üldist majandushuvi pakkuvate teenuste raamistikus
      
   
   
               (116)
            
            
               ELi toimimise lepingu artikli 106 lõikes 2 on sätestatud: „Ettevõtjad, kellele on antud üldist majandushuvi esindavate teenuste osutamine või kes on fiskaalmonopolid, alluvad aluslepingute eeskirjadele, eriti konkurentsieeskirjadele niivõrd, kuivõrd nimetatud eeskirjade kohaldamine juriidiliselt ega faktiliselt ei takista nendele määratud eriülesannete täitmist. Kaubanduse arengut ei tohi mõjutada määral, mis oleks vastuolus liidu huvidega.“
            
         
               (117)
            
            
               Selle artikliga nähakse ette erand Euroopa Liidu toimimise lepingu artikli 107 riigiabi keelust ulatuses, milles see abi on vajalik ja proportsionaalne, et tagada üldist majandushuvi pakkuva teenuse osutamine vastuvõetavatel majanduslikel tingimustel. ELi toimimise lepingu artikli 106 lõike 3 kohaselt peab komisjon tagama selle artikli sätete kohaldamise, määrates muu hulgas kindlaks, millistel tingimustel on tema arvamuse kohaselt täidetud vajaduse ja proportsionaalsuse kriteeriumid.
            
         
               (118)
            
            
               Enne 31. jaanuari 2012 lähtus komisjon ELi toimimise lepingu artikli 106 lõike 2 kohase erandi kohaldamisel avalike teenuste eest makstava hüvitisena antavat riigiabi käsitlevast ühenduse 2005. aasta raamistikust (33) ja otsusest 2005/842/EÜ.
            
         
               (119)
            
            
               31. jaanuaril 2012 jõustus uus üldist majandushuvi pakkuvate teenuste pakett, mis hõlmab Euroopa Liidu raamistikku riigiabi jaoks, mida antakse avalike teenuste eest makstava hüvitisena (2011) (edaspidi „2011. aasta üldist majandushuvi pakkuvate teenuste raamistik“), (34) ja otsust 2012/21/EL.
            
         
               (120)
            
            
               2011. aasta üldist majandushuvi pakkuvate teenuste raamistiku punktis 69 on sätestatud: „Komisjon kohaldab käesolevas teatises sätestatud põhimõtteid ebaseadusliku abi suhtes, mille kohta ta teeb otsuse pärast 31. jaanuari 2012 isegi juhul, kui abi on antud enne nimetatud kuupäeva.“
            
         
               (121)
            
            
               Raamistiku punktis 16 on sätestatud tingimused, mille korral üldist majandushuvi pakkuv teenus loetakse nõuetekohaselt antuks. Eeskätt tuleb punkti 16 alapunkti a kohaselt ülesande andmise aktis kindlaks määrata avaliku teenindamise kohustuste täpne laad ja kestus. Nagu jaotistes 7.1.4.1 ja 7.3 juba põhjendatud, ei saa abi käesoleval juhul seega pidada kokkusobivaks 2011. aasta üldist majandushuvi pakkuvate teenuste raamistiku alusel.
            
         
               (122)
            
            
               Seetõttu leiab komisjon, et hinnatavat abimeedet ei saa pidada siseturuga kokkusobivaks vastavalt ELi toimimise lepingu artikli 106 lõikele 2.
            
         7.4.2.   
         Kokkusobivus 2014. aasta lennundussuuniste alusel
      
   
   
               (123)
            
            
               2014. aasta lennundussuuniseid kohaldatakse lennujaamadele enne 4. aprilli 2014 antud tegevusabi suhtes (35). 2014. aasta lennundussuunistes sätestatud tingimused lennujaamadele antud tegevusabi kokkusobivuse kohta olenevad sellest, kas abi anti enne suuniste jõustumise kuupäeva (4. aprill 2014) või pärast seda (36).
            
         
               (124)
            
            
               Enne 2014. aasta lennundussuuniste jõustumist ehk enne 4. aprilli 2014 antud tegevusabi võib pidada siseturuga kokkusobivaks eeldusel, et täidetud on järgmised tingimused:
               
                           a)
                        
                        
                           
                              panus ühist huvi pakkuva täpselt määratletud eesmärgi saavutamisse: see tingimus on muu hulgas täidetud siis, kui abi suurendab ELi kodanike liikuvust ja piirkondade ühendusvõimalusi või aitab kaasa regionaalarengule (37);
                        
                     
                           b)
                        
                        
                           
                              riigiabi kui poliitikavahendi asjakohasus: liikmesriigid peavad tõendama, et abi on taotletava eesmärgi saavutamiseks või asjaomaste probleemide lahendamiseks asjakohane (38);
                        
                     
                           c)
                        
                        
                           
                              vajadus riigi sekkumiseks: abi peab olema suunatud olukordadele, kus tänu sellisele abile on võimalik saavutada märgatavalt suuremat edu kui tavapärastes turutingimustes (39);
                        
                     
                           d)
                        
                        
                           
                              ergutava mõju olemasolu: see tingimus on täidetud, kui on tõenäoline, et tegevusabi puudumise korral ja võttes arvesse võimalikku investeerimisabi ja liikluse mahtu langeks asjaomase lennujaama majandustegevuse tase märkimisväärselt (40);
                        
                     
                           e)
                        
                        
                           
                              abisumma proportsionaalsus (abi piirdumine minimaalselt vajalikuga): selleks et olla proportsionaalne, peab lennujaamadele antav tegevusabi piirduma abi saava tegevuse toimumiseks minimaalselt vajalikuga (41);
                        
                     
                           f)
                        
                        
                           
                              konkurentsile ja kaubandusele avalduva põhjendamatu negatiivse mõju vältimine
                               (42).
                        
                     
         7.4.2.1.   Panus täpselt määratletud ühist huvi pakkuva eesmärgi saavutamisse
   
   
               (125)
            
            
               Rumeenia piirkondlike lennujaamade tegevuse toetamiseks ellu viidud meetmete eesmärk oli tagada lennujaamadele elujõulise tegevuse jätkamiseks piisav kapital. Rumeenia sõnul on piirkondlikel lennujaamadel oluline roll teeninduspiirkondade juurdepääsetavuse edendamisel ning kõnealune rahastamine parandab lennujaamade turvalisust, julgeolekut ja tõhusust, aidates samas kaasa laiemate regionaalarengu eesmärkide saavutamisele. Peale selle on lennutransport kõige mugavam transpordiliik nendesse piirkondadesse reisimiseks/nendest piirkondadest lahkumiseks peale maantee-/raudteetranspordi, mis on aga Rumeenia taristu kehva seisukorda arvesse võttes märksa ajakulukam.
            
         
               (126)
            
            
               Sellegipoolest märgib komisjon, et kuna teatavad uurimisega hõlmatud lennujaamad asuvad üksteisele väga lähedal, võib lennujaamataristu võimalik dubleerimine takistada nende lennujaamade jaoks rahastuse leidmist ega pruugi aidata kaasa ühistes huvides oleva täpselt määratletud eesmärgi saavutamisele. Seetõttu peab komisjon veenduma, et nende lennujaamade rahastamine ei põhjusta lennujaamataristu dubleerimist samas teeninduspiirkonnas.
            
         
               (127)
            
            
               2014. aasta lennundussuuniste kohaselt on lennujaama teeninduspiirkond geograafiline turupiir, mis asub harilikult umbes 100 km pikkuse või ühetunnise auto-, bussi-, rongi- või kiirrongisõidu raadiuses. Konkreetse lennujaama teeninduspiirkonna kindlaksmääramisel tuleb arvesse võtta selle eripära. Teeninduspiirkonna suurus ja kuju sõltuvad lennujaama mitmesugustest eriomadustest, sealhulgas selle ärimudelist, asukohast ja teenindatavatest sihtkohtadest.
            
         
               (128)
            
            
               Nagu on märgitud põhjenduses 24, olid ainsad käesoleva hindamisega hõlmatud lennujaamad, mille puhul asub teine lennujaam 100 km pikkuse või ühetunnise auto-, bussi-, rongi- või kiirrongisõidu raadiuses vastavalt 2014. aasta lennundussuuniste punkti 25 alapunktile 12, järgmised: Arad, Baia Mare, Satu Mare, Constanța ja Oradea. Kõikide ülejäänud lennujaamade puhul leiab komisjon, et abi toetas kodanike liikuvuse ja kõnealuste lennujaamade asukohapiirkondade juurdepääsetavuse seisukohast vajaliku taristu jätkuvat käitamist, võttes eelkõige arvesse maantee- ja raudteetaristu kehva seisukorda. Seetõttu andis abi nende lennujaamade korral panuse liidu jaoks ühist huvi pakkuva eesmärgi saavutamisse. Ülejäänud lennujaamade kohta esitas komisjon alljärgnevad tähelepanekud.
            
         
      Aradi lennujaam
   
   
               (129)
            
            
               Aradi lennujaam asub Timișoara lennujaamast vaid 50 km, st 40-minutilise auto- või bussisõidu kaugusel.
            
         
               (130)
            
            
               Ajavahemikul 2007–2009 tegutsesid Timișoara ja Aradi lennujaamad erinevate ärimudelite alusel. Tugevate traditsioonidega Timișoara lennujaama ärimudel erines oluliselt Aradi lennujaama omast. Timișoara lennujaam teenindas peamiselt piirkondlike ja rahvusvaheliste täisteenust osutavate lennuettevõtjate liinilende, mis ühendasid Timișoarat paljude Rumeenia ja Euroopa linnadega, (43) samal ajal kui Aradi lennujaama ärimudel põhines odavlennuliiklusel, nagu on kirjeldatud põhjendustes 28 ja 31. Ka pärast 2009. aastat olid nende kahe lennujaama ärimudelid erinevad – odavlennuliikluse osakaal vähenes Aradi lennujaamas järsult ning seejärel hääbus see tegevussuund üldse (2015. aastal teenindas lennujaam vaid 8 632 reisijat ning avalikult kättesaadava teabe kohaselt ei leidnud seal 2016. aastal aset reisijate kommertsvedu) ning Timișoara lennujaam võttis samal ajal suuna odavlennuliiklusele. Asjaolu, et Timișoara ja Aradi lennujaamade ärimudelid olid hinnataval perioodil ja hiljemgi erinevad, viitab sellele, et need kaks lennujaama ei ole vastastikku asendatavad.
            
         
               (131)
            
            
               Lennundussuuniste punkti 85 kohaselt ei aita kahjumlike lennujaamade tegevuse dubleerimine ega täiendava kasutamata läbilaskevõime loomine kaasa ühistes huvides oleva eesmärgi saavutamisele. Seda silmas pidades märgib komisjon, et Timișoara lennujaam oli hinnataval perioodil kasumlik. Peale selle tegi Timișoara lennujaam ajavahemikul 2007–2010 investeeringuid eri terminalidesse, et suurendada läbilaskevõimet ja tulla toime lennuliiklusmahu suurenemisega (nt rahvusvaheliste lendude terminali laiendamine ja moderniseerimine 2007. aastal, riigisiseste väljuvate lendude terminali laiendamine ajavahemikul 2008–2010). Seega pidi Aradi lennujaamast juba niigi märksa suurem Timișoara lennujaam taristu arendamiseks investeerima, mistõttu on ebatõenäoline, et Aradi lennujaamale antud abi puudumisel oleks Timișoara lennujaam saanud Aradi lennujaama tegevuse üle võtta ilma lisainvesteeringuteta. See on veel üks näide sellest, miks kõnealust kaht lennujaama ei saa pidada vastastikku asendatavaks.
            
         
               (132)
            
            
               Võttes arvesse põhjendustes 130 ja 131 esitatud põhjendusi, leiab komisjon, et kuigi Aradi lennujaam asub Timișoara lennujaamaga samas teeninduspiirkonnas, ei esine nende puhul tegevuse dubleerimist.
            
         
               (133)
            
            
               Eespool kirjeldatut arvesse võttes saab komisjon järeldada, et Aradi lennujaamale antud abi aitas kaasa kodanike liikuvusele ja asjaomase asukohapiirkonna juurdepääsetavusele, panustades seega täpselt määratletud ühist huvi pakkuva eesmärgi saavutamisse.
            
         
      Baia Mare ja Satu Mare lennujaamad
   
   
               (134)
            
            
               Baia Mare ja Satu Mare lennujaamad asetsevad üksteisest 76 km kaugusel ning mõlemad lennujaamad teenindasid peamiselt Rumeenia riikliku lennuettevõtja TAROMi liinilende Bukaresti. Avalikult kättesaadava teabe kohaselt teenindas TAROM Baia Mare lennujaamast ajavahemikul 2007–2009 mitut iganädalast Bukaresti suunduvat lendu, Austrian Airlines teenindas aga üht sihtkohta (Viin) ajavahemikul 2008. aasta aprillist 2009. aasta veebruarini ning Blue Air mõne kuu jooksul (2009. aasta oktoobrist detsembrini) kolme Euroopa sihtkohta. TAROM teenindas ka mitut iganädalast lendu Satu Mare lennujaamast Bukaresti. Piirkonna maanteetaristu kehva seisukorda arvesse võttes on kahe lennujaama vahelise auto- või bussisõidu aeg aga 1 tund ja 10 minutit, mis ületab 60-minutilise sõiduaja piiri, mida kooskõlas 2014. aasta lennundussuunistega kasutatakse lennujaama teeninduspiirkonna kindlaksmääramiseks.
            
         
               (135)
            
            
               Nagu on märgitud põhjendustes 34 ja 35, erinesid kaks lennujaama ühtlasi ka liinilendudeks kasutatud õhusõidukite suuruse poolest, kuna nende taristud olid erinevad.
            
         
               (136)
            
            
               Võttes arvesse põhjendustes 134 ja 135 esitatud põhjendusi, leiab komisjon seetõttu, et kuigi kaks lennujaama asetsevad üksteisest vähem kui 100 km raadiuses ja on 2014. aasta lennundussuuniste kriteeriumi alusel seega samas teeninduspiirkonnas, ei esine nende puhul tegevuse dubleerimist.
            
         
               (137)
            
            
               Eespool esitatu põhjal järeldab komisjon, et mõlemale lennujaamale antud abi andis panuse täpselt määratletud ühist huvi pakkuva eesmärgi saavutamisse, suurendades liikuvust ja asjaomaste asukohapiirkondade juurdepääsetavust.
            
         
      Constanța lennujaam
   
   
               (138)
            
            
               Constanța lennujaam asub 45 km ja 30-minutilise sõidu kaugusel Tuzla lennujaamast. Ajavahemikul 2007–2009 pakkus Constanța lennujaam liinilende mitmesse Euroopa sihtkohta ning seega oli sel teistsugune ärimudel kui Tuzla lennujaamal, kus kommertslennuteenuseid ei osutatud ja teenindati erilende (nt põllumajanduslikel, reklaami ja ka meelelahutuslikel eesmärkidel, koolitusteks ja hädaabiteenuste osutamiseks). Ehkki Tuzla lennujaam asub Constanța lennujaamaga samas teeninduspiirkonnas, ei saa seda seetõttu käsitada lennujaamana 2014. aasta lennundussuuniste punkti 25 alapunkti 6 tähenduses ning seega ei dubleeri see Constanța lennujaama taristut.
            
         
               (139)
            
            
               Seetõttu järeldab komisjon, et Constanța lennujaamale antud abi andis panuse täpselt määratletud ühist huvi pakkuva eesmärgi saavutamisse, suurendades liikuvust ja asjaomase asukohapiirkonna juurdepääsetavust.
            
         
      Oradea lennujaam
   
   
               (140)
            
            
               Oradea asub 80 km kaugusel Debrecenist (Ungari), kuid sõiduaeg on vähemalt 1 tund ja 30 minutit (kuna Rumeenia ei kuulu Schengenisse, tuleb läbida piirikontroll).
            
         
               (141)
            
            
               Peale selle olid lennujaamadel ajavahemikul 2007–2009 erinevad ärimudelid – Oradea teenindas piirkondlike ja riigisiseste täisteenust osutavate lennuettevõtjate riigisiseseid lende ning Debreceni lennujaam oli tol ajal suunatud tellimuslendudele (odavlennuliiklus on seal hakanud välja kujunema alles viimastel aastatel). See viitab sellele, et kaks lennujaama ei olnud hinnataval perioodil vastastikku asendatavad. Seetõttu järeldab komisjon, et kuigi kaks lennujaama asetsevad üksteisest vähem kui 100 km kaugusel ja on 2014. aasta lennundussuuniste kriteeriumi alusel seega samas teeninduspiirkonnas, ei esine nende puhul tegevuse dubleerimist.
            
         
               (142)
            
            
               Seega leiab komisjon, et Oradea lennujaamale antud abi andis panuse täpselt määratletud ühist huvi pakkuva eesmärgi saavutamisse, suurendades liikuvust ja asjaomase asukohapiirkonna juurdepääsetavust.
            
         7.4.2.2.   Vajadus riigi sekkumiseks, riigiabi kui poliitikavahendi asjakohasus, ergutava mõju olemasolu, abisumma proportsionaalsus
   
   
               (143)
            
            
               Abi vajalikkusega seoses nõutakse 2014. aasta lennundussuuniste punktis 116, et tegevusabiga peab olema võimalik saavutada märgatavalt suuremat edu kui tavapärastes turutingimustes. 2014. aasta lennundussuuniste punkti 120 kohaselt peavad liikmesriigid tõendama, et abi on taotletava eesmärgi saavutamiseks või asjaomaste probleemide lahendamiseks asjakohane. See kriteerium oleks täidetud juhul, kui kõnealuse abi puudumisel oleksid Rumeenia lennujaamad olnud tõenäoliselt sunnitud turult lahkuma, jättes Rumeenia piirkonnad ilma transporditaristust, mis mängib olulist rolli juurdepääsetavuse ja arengu edendamisel, või oma tegevust märkimisväärselt piirama. 2014. aasta lennundussuuniste kohaselt võib väiksematel lennujaamadel olla raskusi oma tegevuse rahastamisel ilma riigi vahenditeta. 2014. aasta lennundussuuniste punkti 118 kohaselt ei pruugi aastas alla 200 000 reisija teenindavad lennujaamad suuta katta suurt osa oma tegevuskuludest. Seda silmas pidades märgib komisjon, et 11 hinnatavas lennujaamas oli reisijate arv ajavahemikul 2007–2009 alla 200 000.
            
         
               (144)
            
            
               Vastavalt 2014. aasta lennundussuuniste punktile 124 on tegevusabil ergutav mõju, kui on tõenäoline, et tegevusabi puudumise korral ja võttes arvesse võimalikku investeerimisabi ja liikluse mahtu, väheneks asjaomase lennujaama majandustegevuse tase märkimisväärselt. Käesoleval juhul oleks abisaajate majandustegevus abi puudumisel katmata kahjumi tõttu märkimisväärselt vähenenud, kui mitte täielikult lõpetatud. 2014. aasta lennundussuuniste punkti 125 kohaselt peab lennujaamadele antav tegevusabi selleks, et olla proportsionaalne, piirduma abi saava tegevuse toimumiseks minimaalselt vajalikuga. Uurimise all olevad meetmed piirdusid lennujaamade kahjumi katmiseks ja elujõulise tegevuse jätkamiseks minimaalselt vajalikuga.
            
         
               (145)
            
            
               Seetõttu järeldab komisjon, et kogu tegevusabi oli vajalik ja piirdus toetatud tegevuse toimumiseks minimaalselt vajalikuga.
            
         7.4.2.3.   Konkurentsile ja kaubandusele avalduva põhjendamatu negatiivse mõju vältimine
   
   
               (146)
            
            
               Nagu on märgitud põhjenduses 24, olid ainsad käesoleva hindamisega hõlmatud lennujaamad, mille puhul asub teine lennujaam 100 km pikkuse või ühetunnise auto-, bussi-, rongi- või kiirrongisõidu raadiuses, järgmised: Arad, Baia Mare, Satu Mare, Constanța ja Oradea. Nagu on selgitatud põhjenduses 128, leiab komisjon kõikide ülejäänud lennujaamade kohta, et abi toetas kodanike liikuvuse ja kõnealuste lennujaamade asukohapiirkondade juurdepääsetavuse seisukohast vajaliku taristu toimivana hoidmist, võttes eelkõige arvesse maantee- ja raudteetaristu kehva seisukorda. Seetõttu andis abi nende lennujaamade korral panuse liidu jaoks ühist huvi pakkuva eesmärgi saavutamisse ega põhjustanud põhjendamatuid konkurentsimoonutusi. Ülejäänud lennujaamade kohta esitas komisjon alljärgnevad tähelepanekud.
            
         
      Aradi lennujaam
   
   
               (147)
            
            
               Komisjon märgib, et hinnataval perioodil oli Aradi lennujaama reisijate arv väga väike, seda nii absoluutarvudes kui ka võrdluses Timișoara lennujaamaga (mis asub 50 km ja 40-minutilise sõidu kaugusel). Aradi lennujaama reisijate arv aastas oli hinnataval perioodil vahemikus 67 183 – 128 835 inimest ning Timișoara lennujaama reisijate arv aastas vahemikus 859 329 – 991 758 inimest. Aradi lennujaama reisijate arv moodustas Timișoara lennujaama reisijate arvust 2007. aastal ainult 7,8 %, 2008. aastal 14,5 % ja 2009. aastal 8,8 %. Võttes arvesse kõnealuseid erinevusi kahe lennujaama reisijate arvus, on Aradi lennujaamale antud abi mõju Timișoara konkurentsipositsioonile olnud väga väike (44). Laiemalt vaadates on abi kogumõju konkurentsile Aradi lennujaama väikest reisijate arvu silmas pidades olnud paratamatult väheoluline. Peale selle tundub, et kahe lennujaama reisijate arvu vahel puudub vastastikune seos. Aradi lennujaama reisijate arv oli 2007. aastal 67 183, 2008. aastal 128 835 ja 2009. aastal 88 147, samal ajal kui Timișoara lennujaama reisijate arv järjepidevalt kasvas (859 329 reisijat 2007. aastal, 886 083 reisijat 2008. aastal ja 991 758 reisijat 2009. aastal) (45). Vastastikuse seose puudumine viitab sellele, et kaks lennujaama teenindasid erinevaid vajadusi ja turusegmente, mitte üksnes ei dubleerinud teineteise tegevust.
            
         
               (148)
            
            
               Võttes arvesse, et Timișoara oli ajavahemikul 2007–2009 kasumlik ja investeeris läbilaskevõime suurendamisse, on lisaks sellele ebatõenäoline, et Aradi lennujaamale antud abi mõjutas oluliselt Timișoara lennujaama tegevust.
            
         
               (149)
            
            
               Eespool esitatut silmas pidades leiab komisjon, et abist põhjustatud konkurentsimoonutused olid piiratud ega kaalunud üles abi panust liikuvusse ja juurdepääsetavusse.
            
         
      Baia Mare ja Satu Mare lennujaamad
   
   
               (150)
            
            
               Võttes arvesse, et kahe lennujaama reisijate arv oli hinnataval perioodil väga väike (Baia Mares 2007. aastal 15 334 reisijat ja 2009. aastal 24 983 reisijat, Satu Mares 2007. aastal 5 883 reisijat ja 2009. aastal 11 101 reisijat) ning et lennujaamades käitatud õhusõidukid olid suuruselt ja tüübilt erinevad, nagu märgitud põhjendustes 34 ja 35, leiab komisjon, et abist põhjustatud konkurentsimoonutused olid väga piiratud ega kaalunud üles abi panust liikuvusse ja juurdepääsetavusse.
            
         
      Constanța lennujaam
   
   
               (151)
            
            
               Nagu selgitatud põhjenduses 138, oli kommertslennuliiklust teenindanud Constanța lennujaamal teistsugune ärimudel kui lähedalasuval Tuzla lennujaamal, kus kommertslennuteenuseid ei osutatud. Õigupoolest ei saa Tuzla lennujaama käsitada lennujaamana 2014. aasta lennundussuuniste punkti 25 alapunkti 6 tähenduses. Peale selle oli Constanța lennujaama reisijate arv hinnataval perioodil väga väike, mis tähendab, et lennujaamale antud abist ei saanudki eeldada suuri konkurentsimoonutusi. Seetõttu leiab komisjon, et Constanța lennujaamale ajavahemikul 2007–2009 antud abi panus liikuvusse ja juurdepääsetavusse kaalus üles sellest abist põhjustatud võimalikud konkurentsimoonutused.
            
         
      Oradea lennujaam
   
   
               (152)
            
            
               Nagu selgitatud põhjendustes 37 ja 140, paikneb Oradea 80 km kaugusel Debrecenist (Ungari), kuid sõiduaeg on vähemalt 1 tund ja 30 minutit (kuna Rumeenia ei kuulu Schengeni ala koosseisu, tuleb Ungarisse reisimisel läbida piirikontroll). Peale selle oli Oradea lennujaama reisijate arv ajavahemikul 2007–2009 väga väike (vähem kui 40 000 reisijat) ning selle ärimudel erines Debreceni lennujaama omast (vt põhjendus 141).
            
         
               (153)
            
            
               Seetõttu leiab komisjon, et Oradea lennujaamale antud abi panus liikuvusse ja juurdepääsetavusse kaalus üles sellest abist põhjustatud võimalikud konkurentsimoonutused.
            
         7.4.3.   
         Järeldus riigiabi kokkusobivuse kohta
      
   
   
               (154)
            
            
               Võttes arvesse eespool esitatud hinnangut, järeldab komisjon, et Aradis, Bacăus, Baia Mares, Craiovas, Iașis, Oradeas, Satu Mares, Sibius, Suceavas, Tulceas ja Constanțas asuvatele Rumeenia lennujaamadele ajavahemikul 2007–2009 antud abi on ELi toimimise lepingu artikli 107 lõike 3 punkti c alusel siseturuga kokkusobiv.
            
         
               (155)
            
            
               See hinnang ei piira mingil viisil komisjoni ükskõik milliseid võimalikke tulevasi hinnanguid nendele lennujaamadele pärast 4. aprilli 2014 antud võimaliku abi kohta, kuna kõiki selliseid abimeetmeid tuleks hinnata teistsuguste kriteeriumide alusel kui kohaldati käesolevate meetmete puhul (46).
            
         8.   KOKKUVÕTE
   
   
               (156)
            
            
               Toetus, mida Rumeenia avaliku sektori asutused andsid ajavahemikul 2007–2009 Aradis, Bacăus, Baia Mares, Craiovas, Iașis, Oradeas, Satu Mares, Sibius, Suceavas, Tulceas ja Constanțas asuvatele lennujaamadele, kujutab endast ebaseaduslikku riigiabi, mis on ELi toimimise lepingu artikli 107 lõike 3 punkti c alusel kokkusobiv siseturuga.
            
         
               (157)
            
            
               Põhjenduses 69 selgitatud põhjustel jääb Cluj-Napoca ja Târgu Mureși lennujaamadele ajavahemikul 2007–2009 antud riigi toetust käsitlev uurimine avatuks,
            
         ON VASTU VÕTNUD KÄESOLEVA OTSUSE:
   Artikkel 1
   1.   Toetus, mida Rumeenia andis ajavahemikul 2007–2009 Rumeenias Aradis, Bacăus, Baia Mares, Craiovas, Iașis, Oradeas, Satu Mares, Sibius, Suceavas, Tulceas ja Constanțas asuvatele lennujaamadele kogusummas 490 401,3 leud, on Euroopa Liidu toimimise lepingu artikli 107 lõike 1 tähenduses riigiabi, mis anti Euroopa Liidu toimimise lepingu artikli 108 lõiget 3 rikkudes.
   2.   Lõikes 1 osutatud riigiabi on Euroopa Liidu toimimise lepingu artikli 107 lõike 3 punkti c tähenduses siseturuga kokkusobiv.
   Artikkel 2
   Käesolev otsus on adresseeritud Rumeeniale.
   
      Brüssel, 27. september 2016
      
         
            Komisjoni nimel
         
         
            komisjoni liige
         
         Margrethe VESTAGER
      
   
   
      (1)  ELT C 207, 13.7.2011, lk 3.
   
      (2)  D-kategooria lennujaamad, st lennujaamad, mis teenindavad vähem kui miljonit reisijat aastas, nagu on määratletud 2005. aasta suunistes lennujaamade rahastamise ja piirkondlikest lennujaamadest opereerivate lennuettevõtjate riikliku stardiabi kohta (ELT C 312, 9.12.2005, lk 1).
   
      (3)  Ametlik uurimismenetlus hõlmab nii teatatud abikava väikeste piirkondlike lennujaamade taristu arendamise toetamiseks riikliku rahastamiskava kaudu kui ka teatavate lennujaamade tegevuskahjumi katmist riigieelarve vahenditest.
   
      (4)  Vt joonealune märkus 1.
   
      (5)  Komisjoni 28. novembri 2005. aasta otsus 2005/842/EÜ EÜ asutamislepingu artikli 86 lõike 2 kohaldamise kohta üldist majandushuvi pakkuvaid teenuseid osutavatele ettevõtjatele avalike teenuste eest makstava hüvitisena antava riigiabi suhtes (ELT L 312, 29.11.2005, lk 67).
   
      (6)  ELT C 99, 4.4.2014, lk 3.
   
      (7)  Vt joonealune märkus 2.
   
      (8)  Riigiabi – Rumeenia – Riigiabi SA.31662 (11/C) (ex CP 237/10) – Timișoara rahvusvaheline lennujaam – Wizz Air – Kutse märkuste esitamiseks Euroopa Liidu toimimise lepingu artikli 108 lõike 2 kohaselt (ELT C 270, 13.9.2011, lk 11).
   
      (9)  Valitsuse otsusega nr 523/1998 nähti ette, et i) lennujaama enda varadega seotud kapitalikulusid rahastatakse omavahenditest, laenudest ja muudest allikatest; ii) uute riigivarade loomisega, samuti olemasolevate riigivarade laiendamise ja moderniseerimisega seotud kulud kaetakse riigieelarvest; iii) valitsuse heakskiidetud lennujaamainvesteeringute rahastamine kuni uue juriidilise isiku asutamise kuupäevani tagatakse omavahenditest, mida täiendab riigi toetus; iv) eraomandis olevate varadega seotud investeeringute maksekohustused, mis ei ole uue juriidilise isiku asutamise kuupäevani täidetud, kaetakse omavahenditest, mida täiendab riigi toetus; v) uute riigivarade loomisega või olemasolevate varade moderniseerimisega seotud maksekohustused, mis ei ole uue juriidilise isiku asutamise kuupäevani täidetud, kaetakse riigieelarve vahenditest.
   
      (10)  Lennujaam oli avatud vaid jaanuaris.
   
      (11)  Komisjoni 19. veebruari 2015. aasta kiri.
   
      (12)  Rumeenia 19. märtsi 2015. aasta ja 24. juuni 2016. aasta kirjad.
   
      (13)  Võrdluseks – Embraer ERJ 135 ER-i istekohtade arv on 37 ja suurim stardimass 19 000 kg.
   
      (14)  Riigiabi – Rumeenia – Riigiabi SA. 32963 (2012/NN) (ex 2011/CP) – Riigiabi lennuettevõtjale Wizz Air ja Cluj-Napoca lennujaamale (ELT C 104, 18.3.2016, lk 77).
   
      (15)  Riigiabi – Rumeenia – Riigiabi SA. 33769 (2015/NN) (ex 2011/CP) – Väidetav riigiabi Târgu-Mureș Transilvania lennujaamale, lennuettevõtjatele Wizz Air ja Ryanair ning teistele lennuettevõtjatele (ELT C 104, 18.3.2016, lk 45).
   
      (16)  24. juuli 2003. aasta otsus kohtuasjas C-280/00: Altmark Trans ja Regierungspräsidium Magdeburg, EU:C:2003:415, punkt 93. Vt ka käesoleva otsuse põhjendustes 84 ja 85 esitatud analüüs.
   
      (17)  Vt joonealune märkus 8.
   
      (18)  23. aprilli 1991. aasta otsus kohtuasjas C-41/90: Höfner ja Elser vs. Macrotron, EU:C:1991:161, punkt 21; 17. veebruari 1993. aasta otsus kohtuasjas C-160/91: Poucet ja Pistre vs. AGF ja Cancava, EU:C:1993:63, punkt 17; 18. juuni 1998. aasta otsus kohtuasjas C-35/96: Euroopa Ühenduste Komisjon vs. Itaalia Vabariik, EU:C:1998:303, punkt 36.
   
      (19)  19. jaanuari 1994. aasta otsus kohtuasjas C-364/92: SAT Fluggesellschaft mbH vs. Eurocontrol, EU:C:1994:7.
   
      (20)  Komisjoni 19. märtsi 2003. aasta otsus N 309/2002 „Lennundusjulgestus – kulude hüvitamine pärast rünnakuid 11. septembril 2001“ (ELT C 148, 25.6.2003, lk 7).
   
      (21)  Vt eelkõige 19. jaanuari 1994. aasta otsus kohtuasjas C-364/92: SAT Fluggesellschaft mbH vs. Eurocontrol, EU:C:1994:7, punkt 30, ning 26. märtsi 2009. aasta otsus kohtuasjas C-113/07 P: SELEX Sistemi Integrati SpA vs. Euroopa Ühenduste Komisjon, EU:C:2009:191, punkt 71.
   
      (22)  Vt 3. märtsi 2005. aasta otsus Heiseri kohtuasjas, C-172/03, EU:C:2005:130, punkt 36, ja viidatud kohtupraktika.
   
      (23)  14. oktoobri 1987. aasta otsus kohtuasjas C-248/84: Saksamaa Liitvabariik vs. Euroopa Ühenduste Komisjon, EU:C:1987:437; Üldkohtu 12. mai 2011. aasta otsus liidetud kohtuasjades T-267/08: Région Nord-Pas-de-Calais, EU:T:2011:209, ja T-279/08: Communauté d'agglomération du Douaisis vs. Euroopa Komisjon, EU:T:2011:209, punkt 108.
   
      (24)  24. juuli 2003. aasta otsus kohtuasjas C-280/00: Altmark Trans GmbH ja Regierungspräsidium Magdeburg, EU:C:2003:415.
   
      (25)  Komisjoni teatis Euroopa Liidu riigiabi eeskirjade kohaldamise kohta üldist majandushuvi pakkuvate teenuste osutamise eest makstava hüvitise suhtes, punkt 47 (ELT C 8, 11.1.2012, lk 4).
   
      (26)  27. märtsi 1974. aasta otsus kohtuasjas C-127/73: Belgische Radio en Televisie vs. SV SABAM ja NV Fonior, EU:C:1974:6, punktid 19–20; 11. aprilli 1989. aasta otsus kohtuasjas C-66/86: Ahmed Saeed Flugreisen ja Silver Line Reisebüro GmbH vs. Zentrale zur Bekämpfung unlauteren Wettbewerbs e.V, EU:C:1989:140, punktid 55–57; 2. märtsi 1983. aasta otsus kohtuasjas C-7/82: Gesellschaft zur Verwertung von Leistungsschutzrechten mbH (GVL) vs. Euroopa Ühenduste Komisjon, EU:C:1983:52; 14. juuli 1981. aasta otsus kohtuasjas C-172/80: Gerhard Züchner vs. Bayerische Vereinsbank AG, EU:C:1981:178.
   
      (27)  Komisjoni teatis „Üldhuviteenused Euroopas“ (2001. aasta üldist majandushuvi pakkuvate teenuste teatis) (EÜT C 17, 19.1.2001, lk 4).
   
      (28)  24. juuli 2003. aasta otsus kohtuasjas C-280/00: Altmark Trans ja Regierungspräsidium Magdeburg, EU:C:2003:415, punkt 87. 7. novembri 2012. aasta otsus kohtuasjas T-137/10: CBI vs. komisjon, veel avaldamata, punktid 97 ja 98.
   
      (29)  ELT C 8, 11.1.2012, lk 4.
   
      (30)  Kõnealuse otsuse artikli 2 lõike 1 punkt a.
   
      (31)  Vt otsuse 2005/842/EÜ artikkel 10, kus on esitatud otsuse jõustumise kuupäev, eeskätt otsuse artikli 4 punktide c, d ja e ning artikli 6 jõustumise kuupäev.
   
      (32)  Komisjoni 20. detsembri 2011. aasta otsus 2012/21/EL Euroopa Liidu toimimise lepingu artikli 106 lõike 2 kohaldamise kohta üldist majandushuvi pakkuvaid teenuseid osutavatele ettevõtjatele avalike teenuste eest makstava hüvitisena antava riigiabi suhtes (ELT L 7, 11.1.2012, lk 3).
   
      (33)  ELT C 297, 29.11.2005, lk 4.
   
      (34)  ELT C 8, 11.1.2012, lk 15.
   
      (35)  2014. aasta lennundussuuniste punkt 172.
   
      (36)  2014. aasta lennundussuuniste punkt 137.
   
      (37)  2014. aasta lennundussuuniste punktid 137 ja 113.
   
      (38)  2014. aasta lennundussuuniste punktid 137 ja 120.
   
      (39)  2014. aasta lennundussuuniste punktid 137 ja 116.
   
      (40)  2014. aasta lennundussuuniste punktid 137 ja 124.
   
      (41)  2014. aasta lennundussuuniste punktid 137 ja 125.
   
      (42)  2014. aasta lennundussuuniste punktid 137 ja 131.
   
      (43)  Odavlennufirma Wizz Air alustas Timișoara lennujaamas tegevust alles 2008. aasta lõpus.
   
      (44)  Riigiabi SA.33961 (2012/C) (ex 2012/NN) korral, mida Prantsusmaa andis Nîmes – Uzès – Le Vigani kaubandus- ja tööstuskojale, ettevõtjale Veolia Transport Aéroport de Nîmes, ettevõtjale Ryanair Limited ja ettevõtjale Airport Marketing Services Limited (ELT L 113, 27.4.2016, lk 32), leidis komisjon, et Nîmes'i lennujaamale antud abi mõju lähedalasuva Montpellier' lennujaama konkurentsipositsioonile oli muu hulgas piiratud ka selle tõttu, et Nîmes'i lennujaama reisijate arv oli kuus korda väiksem kui Montpellier' lennujaamal.
   
      (45)  Lähedalasuvate lennujaamade reisijate arvu vahelise vastastikuse seose puudumine oli ühtlasi üks kriteerium, millest lähtuti Pau lennujaamale antud abi kokkusobivuse põhjendamisel riigiabi SA.22614 (C 53/07) korral, mida Prantsusmaa andis Pau-Béarni kaubandus-tööstuskojale ning ettevõtjatele Ryanair, Airport Marketing Services ja Transavia (ELT L 201, 30.7.2015, lk 109).
   
      (46)  Eeskätt tuleb pärast aprilli 2014 antud abi puhul 2014. aasta lennundussuuniste punkti 115 kohaselt tõendada kahjumliku lennujaama väljavaateid katta üleminekuperioodi lõpuks täielikult tegevuskulud (vt 2014. aasta lennundussuuniste punktid 128–130); 2014. aasta lennundussuuniste punkti 132 kohaselt peavad liikmesriigid tõendama, et kõik teeninduspiirkonna lennujaamad suudavad katta üleminekuperioodi lõpuks täielikult tegevuskulud.